text:
NWU e ikaeletse go dira e le seoposengwe, e le yunibesiti ya dikhamphase tse di kopaneng e e tla tlisang tekatekano, go baakanya diphoso tsa nako e e fetileng le go gaisana le ditheo tse dingwe mo lefatsheng lotlhe ka go ruta le go dira patlisiso mo dikhamphaseng tsotlhe. Ditiro tsa rona tsa konokono, go ruta le go ithuta le go dira patlisiso, di dirwa mmogo le tiro ya go nna le seabe mo baaging le tlhamosešwa mo magorong a rona a a robedi, a bontsi jwa one e leng a baithuti ba ba ithutang ba le kgakala le setheo sa thuto kgotsa ba ba ithutelang mo setheong sa thuto.
NWU ga e tlamele fela ka thuto: re dira gore batho ba nne le bonno mo lefatsheng. Mo dithutong tsa akatemi, baithuti ba solegelwa molemo ke go itirela ditlhopho tse di siameng le go fetofetoga le maemo, go ba thusa gore ba fitlhelele bokgoni jwa bone ka botlalo le go simolola go ipaakanyetsa mekgele ya bone ya botshelo.
Ka go dirisana mmogo le diyunibesiti le ditheo tse dingwe tsa dinaga di sele, re karolo ya ba ba ithutelang thutogodimo mo lefatsheng lotlhe. Ditiro tsa rona tsa go tlisa dilo tsotlhe ka fa tlase ga taolo ya boditšhabatšhaba di akaretsa go dirisana mmogo ga baithuti le badiri le tirisanommogo mo dithutong, mo patlisisong, mo setsong le mo dikgannyeng tsa metshameko.
Jaaka re rata go opela mo teng ga Pina ya Bosetšhaba ya Yunibesiti: “Koo ditlhare tsa modubunoka di golang gone le koo tsa mookana di anamisang moriti wa tsone gone, ke koo o tla golang ka kitso…”
O ka ithuta kae?
Leina le re tlhaolwang ka lone
Kopana le popae ya rona
Rona jaaka NWU, re motlotlo go bo re na le mananeothuto a boleng jo bo kwa godimo a akatemi le a botshelo jo bo tlhagafetseng jwa baithuti. Re akantse ka seo, ga go na letshwao le le botoka la seo go gaisa popae ya rona, e leng Eagi, e e emelang mainakgwebo a NWU e e seoposengwe. Ntsu e na le bokao jo bo siameng mo ditsong tse dintsi. E emela mekgwa e e siameng e e nyalanang sentle le togamaano ya NWU le mekgele ya yone. Togamaano eo e akaretsa katlego, go fitlhelela ditoro tsa rona, bopelokgale, katoloso, ntšhafatso ya botshelo, boeteledipele le kgololesego. Eagi o tshwantshetsa boikemisetso jwa rona jwa go tshela botshelo ka botlhale le go gaisa ba bangwe botlhe. O bontsha talente e re nang le yone ya go bona ditšhono tse di ntšha tsa go di goga kwa pele le go tswelela pele re tokafatsa maemo a rona. Gape Eagi o tshwantshetsa botlhokwa jwa go tsenya tirisong mekgwa e e siameng mo go sengwe le sengwe se re se dirang, le go bontsha gore NWU e rotloediwa ke mekgwa e e siameng.
Tshedimosetso go ya pele ka rona
Ditoro Tsa Rona, Bolkaelelo Jwa Rona, Melawana ya boitshwaro
Ditoro Tsa Rona
Go nna yunibesiti e e itsegeng mo Aforika, e e tlhomololwang ke mokgwa wa yone wa go ithuta ka natla, e e tsibogela maemo mo loagong, le boitshwaro jwa yone jwa go amega ka ba bangwe.
Boikaelelo jwa Rona
Go di goga kwa pele ka tlhamosešwa ya go ruta le go ithuta le ka patlisiso ya maemo a a kwa godimo, le go solegela setšhaba molemo ka kitso.
Tsholofetso ya Leinakgwebo la Rona
Go ntsha ga tshwene. Go rotloediwa ke mekgwa e e siameng. Boleng jo bo kwa godimo.
Melawana ya boitshwaro
Re tla thusa go tlhagisa badiri le baithuti ba ba ineetseng mo tirong le go dirisa motheo o melawana ya rona ya boitshwaro e theilweng mo go one go ya ka molaotheo wa seriti sa botho, tekatekano le kgololesego:
- Mekgwa e e siameng mo go sotlhe se re se dirang
- Go ikanyega mo go tsa akatemi
- Kgololesego ya akatemi le kgololesego ya go dira patlisiso ya saense
- Boikarabelo, go sikara maikarabelo a ditiro tsa rona, go sa gobelele le go dira dilo kwantle ga bofitlha bope
- Go amogela dipharologano.
Hisitori ya NWU
NWU e nnile teng semmuso ka di 1 Ferikgong 2004 e le nngwe ya ditsela tsa puso ya Aforikaborwa ya go fetola thutogodimo. Yunibesiti ya Bokone Bophirima ya pele e ne ya kopanngwa le Yunibesiti ya Potchefstroom ya Thutogodimo ya Sekeresete. Ya boraro e e neng ya amega mo go seno e ne e le Khamphase ya Sebokeng e e neng e le yunibesiti e e nang le bantsho ba bantsi, ya Vista, e badiri le baithuti ba yone ba neng ba kopanngwa mmogo.
Go kopana ga bone go bopa Yunibesiti ya Bokone-Bophirima (NWU) e ne e le kgato e e nonofileng e e tshwantshetsang go letlana le go aga setšhaba – se se nang le matswela fela thata. Phetogo ya go nna NWU e e kopaneng e ne ya bakwa gore ke kopanyo e e atlegileng go di feta tsotlhe le ya maemo a a ritibetseng, ya go kopanya ditheo tsa thutogodimo mo Aforikaborwa. Fa e sale di kopanngwa, ngwaga mongwe le mongwe, NWU e kgonne go nna le madi a e salang ka one a mantsi ka mo go lekaneng, maduo a a tokafetseng fela thata a go falola ditlhatlhobo ga baithuti, dipholo tse di oketsegileng tsa go dira patlisiso le go tlhatloga ga maemo a taolo ya tsa kgwebo mo diyunibesiting tsa Aforikaborwa.
Go ritibala ga maemo a yone go bontsha mokgwa wa kgakololano kwa NWU, mokgele wa rona, mekgwa ya rona ya go dira dilo le boikemisetso jwa rona, taolo ya rona le boeteledipele tse di atlegileng, le dithulaganyo tse di tlhalositsweng sentle tsa ditogamaano tsa rona le tsa tiro tse re di dirileng go tsweledisetsa pele NWU go ya mo isagweng.


c: text/html

text:
BOTSWANA MUSIC-mokorwana cultural group.FEAT.Radijo – DIBAUTU
MMINO WA SETSWANA…BOTSWANA TRADITIONAL DANCE,mmino wa rona,dikatara,malepa.mmino wa disco,dikakapa,ke kopa zamaleke hoo tlhe batho ba modimo,gaborone,mmino wa setswana ,Gong master,Dibautu,,ke mosimane wa rro modisane ko palla re bonne,kea sokola,ke ihlobogile.mmino wa setso,setswana,SETSWANA TRADITIONAL,MUSIC,MODIMO,kea sokola,batho,ijoo ledimo la ntannta,franco lesokwane,franco ,alfredo,MOSIMANEGAPE,dikatara,makgoa bare,dibautu, ALL MUSIC BELONGS TO MOKORWANA CULTURAL GROUP,RADIJO BOTSWANA COMEDY…VOLUME 2, THOLO, # KE KOPA LO […]

robotstxt: allowed

filter: keep


text:
BASHA BA BOTSA JAANA
Goreng ke Tlhoka go ya Kwa Holong ya Bogosi?
Basupi ba ga Jehofa ba kopana gabedi mo bekeng kwa mafelong a a bidiwang Diholo Tsa Bogosi. Go diragalang kwa diholong tseo e bile go ya teng go ka go thusa jang?
Go diragalang kwa Holong ya Bogosi?
Kwa Holong ya Bogosi o ka ithuta dilo tsa botlhokwa tse di mo Baebeleng. Go ya teng go ka go thusa go:
ithuta ka Modimo.
tlhaloganya dilo tse di diregang mo lefatsheng.
nna motho yo o botoka.
kopana le ditsala tsa nnete.
A o ne o itse gore, lefelo le Basupi ba ga Jehofa ba kopanang kwa go lone le bidiwa Holo ya Bogosi ka gonne selo se go buiwang thata ka sone ke Bogosi Jwa Modimo?—Mathaio 6:9, 10; 24:14; Luke 4:43.
Goreng o tlhoka go ya teng?
Dilo tse o di ithutang di tla go thusa. Melao ya Baebele e o ithutang yone kwa Holong ya Bogosi e tla go thusa go “bapala botlhale.” (Diane 4:5) Seo se raya gore Baebele e tla kgona go go thusa go dira ditshwetso tse di siameng. Gape Baebele e ka go thusa go bona dikarabo tsa dipotso tsa botlhokwa tse di jaaka:
A Modimo ke ene a dirang dilo tse di bosula tse re di bonang mo lefatsheng?
Tseno ke dingwe tsa ditlhogo tse go buiwang ka tsone Sontaga mongwe le mongwe:
Ke Eng fa re Tshwanetse go Kaelwa ke Baebele?
O ka Bona Kae Thuso ka Dinako Tsa Mathata?
Se Bogosi Jwa Modimo bo re Direlang Sone Gone Jaanong.
“Mongwe wa bana ba ke tsenang sekolo le bone o ile a tla kwa Holong ya Bogosi. O ile a dula le rona mme ra leba le ene mo dibukeng tsa rona. Fa re tsamaya, o ile a mpolelela gore o kgatlhilwe ke tsela e batho ba neng ba tlhalosa dintlha ka yone. A re kwa kerekeng ya bone ga ba ithute Baebele jaaka rona.”—Brenda.
A o ne o itse gore, kwa Holong ya Bogosi ga o duele go nna mo setulong e bile ga go tsewe dikoleke?
O tla kopana le batho ba ba go kgothatsang. Baebele ya re lengwe la mabaka a go bo Bakeresete ba tshwanetse go kopana mmogo ke gore ba kgone go “kgothatsana.” (Bahebera 10:24, 25) Go monate go nna le batho ba ba tlotlang Modimo e bile ba akanyetsa ba bangwe go na le go ikakanyetsa ba le bosi fela.
“Le fa ke tle ke ikutlwe ke nyemile moko kgotsa ke feletswe ke maatla, batho ba ke kopanang le bone kwa Holong ya Bogosi ba dira gore ke ikutlwe botoka. Fa re le mo tseleng re boela gae, ke itumetse e bile e bile ke ikutlwa ke lapologetswe.”—Elisa.
A o ne o itse gore, go na le diphuthego tsa Basupi ba ga Jehofa di feta 120 000 mo lefatsheng lotlhe le gore ba kopana mo mafelong a a fetang 60 000? Ngwana le ngwaga go agiwa Diholo Tsa Bogosi di ka nna 1 500 gore batho ba kgone go kopanela mo go tsone. *
^ ser. 20 Fa o batla go bona lefelo le le gaufi le wena, tobetsa karolo e e reng “Dipokano Tsa Phuthego Tsa Basupi ba ga Jehofa” o bo o tobetsa karolo e e reng “Batla Lefelo le le Gaufi le Wena.”


text:
Jeroboame o solofediwa ditso tse di lesome (26-40)
Loso lwa ga Solomone; Rehoboame o nna kgosi (41-43)
11 Le fa go ntse jalo, Kgosi Solomone o ne a rata basadi ba le bantsi ba ditšhaba tse dingwe+ mmogo le morwadia Faro:+ basadi ba Bamoabe,+ ba Baamone,+ ba Baedoma, ba Basidona+ le ba Bahite.+2 Ba ne ba tswa mo ditšhabeng tse Jehofa a neng a boleletse Baiseraele jaana ka tsone: “Ga lo a tshwanela go tlhakana le bone,* ka gonne ruri ba tla faposa dipelo tsa lona gore di sale medimo ya bone+ morago.” Le fa go ntse jalo, Solomone o ne a ba ngaparela e bile o ne a ba rata.3 Mme o ne a na le basadi ba le 700 ba e neng e le bahumagadi le bagadingwana ba le 300, mme basadi ba gagwe ba ne ba faposa pelo ya gagwe ka iketlo.*4 Fa Solomone a tsofala,+ basadi ba gagwe ba ne ba faposa pelo ya gagwe gore e sale medimo e mengwe+ morago, mme o ne a sa ineela ka botlalo mo go Jehofa, Modimo wa gagwe jaaka Dafide rraagwe.5 Mme Solomone o ne a sala Ashethorethe,+ modimo wa mosadi wa Basidona morago, le Milekome,+ modimo yo o ferosang sebete wa Baamone.6 Solomone o ne a dira se se bosula mo matlhong a ga Jehofa, mme o ne a se ka a sala Jehofa morago ka botlalo fela jaaka Dafide rraagwe a ne a dira.+7 Ke ka yone nako eo Solomone a neng a agela Kemoshe, modimo yo o ferosang sebete wa Moabe le Moleke,+ modimo yo o ferosang sebete wa Baamone,+ lefelo le le kwa godimo le le boitshepo+ mo thabeng e e fa pele ga Jerusalema.8 Seo ke se a neng a se direla basadi ba gagwe botlhe ba ditšhaba tse dingwe ba ba neng ba kuisa mosi wa setlhabelo e bile ba ntshetsa medimo ya bone setlhabelo.9 Jehofa o ne a galefela Solomone fela thata, ka gonne pelo ya gagwe e ne e katogetse kgakala le Jehofa, Modimo wa Iseraele,+ yo o neng a iponaditse mo go ene gabedi+10 mme o ne a mo tlhagisitse ka selo seno, gore a se ka a sala medimo e mengwe+ morago. Le fa go ntse jalo, ga a ka a ikobela se Jehofa a neng a se laetse.11 Jaanong Jehofa o ne a raya Solomone a re: “E re ka o dirile seno e bile o sa boloka kgolagano ya me le melao ya me jaaka ke go laetse, ruri ke tla tsaya* bogosi mo go wena, mme ke tla bo naya mongwe wa batlhanka ba gago.+12 Le fa go ntse jalo, ka ntlha ya ga rrago e bong Dafide, ga nkitla ke dira seo o sa ntse o tshela. Ke tla bo tsaya* mo seatleng sa ga morwao,+13 mme ga nkitla ke tsaya* bogosi jotlhe.+ Ke tla naya morwao lotso lo le longwe,+ ka ntlha ya ga Dafide motlhanka wa me le ka ntlha ya Jerusalema, e ke e tlhophileng.”+14 Go tswa foo, Jehofa o ne a tlisetsa Solomone mmaba,+ Hadade wa Moedoma, wa losika lwa segosi kwa Edoma.+15 Fa Dafide a ne a fenya Edoma,+ molaodi wa masole e bong Joabe o ne a ya go fitlha ba ba neng ba bolailwe setlhogo, mme o ne a leka go bolaya monna mongwe le mongwe mo Edoma.16 (Gonne Joabe le Baiseraele botlhe ba ne ba nna koo dikgwedi di le thataro go fitlha a bolaya* monna mongwe le mongwe mo Edoma.)17 Le fa go ntse jalo, Hadade o ne a tshaba le bangwe ba batlhanka ba ga rraagwe ba Baedoma, mme ba ne ba ya kwa Egepeto; ka nako eo Hadade e ne e sa ntse e le mosimanyana.18 Ka jalo, ba ne ba tswa kwa Midiana mme ba ya kwa Parana. Ba ne ba tsaya banna bangwe mo Parana+ mme ba ya le bone kwa Egepeto kwa go Faro kgosi ya Egepeto, yo o neng a mo naya ntlo, a mo abela dijo a bo a mo naya lefatshe.19 Faro o ne a amogela Hadade mo e leng gore o ne a mo nyadisa monnawe mosadi wa gagwe, e leng Kgosigadi* Tahepenese.20 Fa nako e ntse e tsamaya, monnawe Tahepenese o ne a tsholela Hadade morwa e bong Genubathe, mme Tahepenese o ne a mo godisetsa* mo ntlong ya ga Faro, mme Genubathe o ne a tswelela a nna mo ntlong ya ga Faro le bomorwa Faro.21 Hadade o ne a utlwa a le kwa Egepeto gore Dafide o ne a swa jaaka borraagwemogolo+ le gore Joabe molaodi wa masole o ne a sule.+ Ka jalo, Hadade o ne a raya Faro a re: “Nneye tsela, gore ke tle ke ye kwa lefatsheng la gaetsho.”22 Le fa go ntse jalo, Faro o ne a mo raya a re: “Ke eng se o ntseng o se tlhoka fa o na le nna, fa jaanong o batla go ya kwa lefatsheng la gaeno?” Mme ene o ne a araba a re: “Ke ntse ke sa tlhoke sepe, mme gone, tsweetswee nneye tsela.”23 Modimo o ne a tlisetsa Solomone mmaba yo mongwe gape,+ e bong Resone morwa Eliada, yo o neng a tshabile kwa moreneng wa gagwe e bong Hadadesere+ kgosi ya Soba.24 Resone o ne a phuthela banna kwa go ene mme a nna molaodi wa setlhopha sa dirukutlhi ka nako ya fa Dafide a ne a ba fenya.*+ Ka jalo, ba ne ba ya kwa Damaseko+ mme ba aga teng ba bo ba simolola go busa mo Damaseko.25 Mme o ne a nna mmaba wa Iseraele malatsi otlhe a ga Solomone, a oketsa botlhoko jo Hadade a neng a bo dirile, mme fa a ntse a busa Siria o ne a ila Iseraele.26 Gape go ne go na le Jeroboame+ morwa Nebate, Moeferaime yo o tswang kwa Sereda, motlhanka wa ga Solomone+ yo leina la ga mmaagwe e neng e le Serua, yo e neng e le motlholagadi. Le ene o ne a simolola go tlhanogela* kgosi.+27 Leno ke lebaka la go bo a ne a tlhanogela kgosi: Solomone o ne a agile Thota*+ mme o ne a tswetse phatlha ya Motse wa ga Dafide rraagwe.+28 Jaanong Jeroboame yono e ne e le monna yo o nang le bokgoni. E rile Solomone a bona gore lekawana leno le ne le dira ka natla, o ne a le tlhoma go nna molebedi+ wa badiri ba ba tlhophilweng go tswa mo lotsong lwa ga Josefa.29 Ka nako eo, Jeroboame o ne a tswa mo Jerusalema, mme moporofeti Ahija+ wa Moshilo o ne a mo fitlhela mo tseleng. Ahija o ne a apere seaparo se sesha, mme boobabedi ba ne ba le bosi mo nageng.30 Ahija o ne a tshwara seaparo se sesha se a neng a se apere a bo a se gagola dikarolo di le 12.31 Go tswa foo, o ne a raya Jeroboame a re: “Itseele dikarolo di le lesome, ka gonne seno ke se Jehofa, Modimo wa Iseraele a se buang: ‘Ke gagola* bogosi mo seatleng sa ga Solomone, mme ke tla go naya ditso di le lesome.+32 Le fa go ntse jalo, go tla sala lotso lo le longwe+ ka ntlha ya motlhanka wa me Dafide+ le ka ntlha ya Jerusalema, motse o ke o tlhophileng mo ditsong tsotlhe tsa Iseraele.+33 Ke tla dira seno ka gonne ba ntlogetse+ mme ba ikobela Ashethorethe modimo wa mosadi wa Basidona, Kemoshe modimo wa Moabe le Milekome modimo wa Baamone, mme ga ba a tsamaya mo ditseleng tsa me ka gonne ba ne ba se ka ba dira se se siameng mo matlhong a me e bile ba ne ba se ka ba boloka melao ya me le dikatlholo tsa me fela jaaka Dafide rraagwe a ne a dira.34 Le fa go ntse jalo, ga nkitla ke tsaya bogosi jotlhe mo seatleng sa gagwe, mme ke tla mo tlogela e le kgosana malatsi otlhe a botshelo jwa gagwe, ka ntlha ya ga Dafide motlhanka wa me yo ke mo tlhophileng,+ ka gonne o ne a ikobela ditaelo tsa me le melao ya me.35 Mme ke tla tsaya bogosi mo seatleng sa ga morwawe ke bo ke bo go naya, e leng ditso di le lesome.+36 Ke tla naya morwawe lotso lo le longwe, gore Dafide motlhanka wa me a nne le lobone fa pele ga me ka metlha mo Jerusalema,+ motse o ke o itlhophetseng gore e nne lefelo le ke bayang leina la me mo go lone.37 Ke tla go tsaya, mme o tla laola sotlhe se o se eletsang, mme o tla nna kgosi mo Iseraele.38 Mme fa o ikobela sotlhe se ke se go laelang o bo o tsamaya mo ditseleng tsa me e bile o dira se se siameng mo matlhong a me ka go ikobela melao ya me le ditaelo tsa me, fela jaaka Dafide motlhanka wa me a ne a dira,+ ke tla nna le wena. Ke tla dira gore lelapa la gago e nne bogosi jo bo nnelang ruri, fela jaaka ke ne ka dira ka lelapa la ga Dafide,+ mme ke tla go naya Iseraele.39 Mme ke tla kokobetsa bana ba ga Dafide ka ntlha ya seno,+ le fa go ntse jalo e seng ka metlha.’ ”+40 Ka jalo, Solomone o ne a leka go bolaya Jeroboame, mme Jeroboame o ne a tshabela kwa Egepeto, kwa go Shishake+ kgosi ya Egepeto, mme o ne a tswelela a nna kwa Egepeto+ go fitlha Solomone a swa.41 Pego yotlhe ya botshelo jwa ga Solomone, sotlhe se a se dirileng le botlhale jwa gagwe, a ga e a kwalwa mo bukeng ya pego ya botshelo jwa ga Solomone?+42 Solomone o ile a busa Baiseraele botlhe mo Jerusalema dingwaga di le 40.43 Go tswa foo, Solomone o ne a swa jaaka borraagwemogolo mme o ne a fitlhwa mo Motseng wa ga Dafide rraagwe; mme morwawe e bong Rehoboame+ o ne a nna kgosi mo boemong jwa gagwe.
Dintlha Tse di Kwa Tlase
^ Kgotsa “Ga lo a tshwanela go nyalelana le bone.”
^ Kgotsa “basadi ba gagwe ba ne ba na le tlhotlheletso e kgolo mo go ene.”


text:
ETSA TUMELO YA BONE | MARIA
O ne A Falola Tšhaka
MARIA o ne a khubama ka mangole, go ne go le thata go tlhalosa kutlobotlhoko ya gagwe. O sa ntse a gakologelwa selelo sa bofelo sa morwaawe fa a ne a tlhokafala morago ga go boga diura di le dintsi. Ka sethoboloko, loapi lo ne lo fifetse. Lefatshe le ne la roroma fela thata. (Mathaio 27:45, 51) Mo go Maria, go ne go bonala e kete Jehofa ka boene o ne a dira gore lefatshe le itse gore o ne a utlwisitswe botlhoko ke loso lwa ga Jesu Keresete go feta motho ope fela.
Thapama fa lefifi le apoga mo Gologotha kgotsa Felo ga Logata, Maria o ne a hutsafalela morwaawe. (Johane 19:17, 25) A ka tswa a ne a akanya ka dilo di le dintsi. Gongwe o ne a gakologelwa se se neng sa direga dingwaga di le 33 pele ga foo. Ene le Josefa ba ne ba sa tswa go isa ngwana wa bone yo ba mo ratang kwa tempeleng kwa Jerusalema mme monnamogolo mongwe e bong Simeone o ne a tlhotlhelediwa go bua mafoko a boporofeti. O ne a bolelela pele dilo tse dikgolo ka ga Jesu, mme a oketsa ka gore letsatsi lengwe Maria o tla ikutlwa e kete o segiwa ke tšhaka e telele. (Luke 2:25-35) Ke gone mo nakong eno ya tlalelo a tlhaloganyang ka botlalo boammaaruri jwa mafoko ao.
Go kile ga buiwa gore loso lwa ngwana ke tatlhegelo e e botlhoko thata e motho a ka lebanang le yone. Loso ke mmaba yo o setlhogo mme lo re utlwisa botlhoko. (Baroma 5:12; 1 Bakorintha 15:26) A go a kgonega go tila botlhoko joo? Fa re ntse re sekaseka botshelo jwa ga Maria go tloga kwa tshimologong ya bodiredi jwa ga Jesu go fitlha fa a swa, le e leng morago ga loso lwa gagwe, re tla ithuta go le gontsi ka tumelo e e thusitseng Maria go falola tšhaka ya khutsafalo.
“LE FA E LE ENG SE A SE LO BOLELELANG, LO SE DIRE”
Mma re boele morago dingwaga di le tharo le sephatlo. Maria o ne a lemoga gore go na le phetogo e e tlang. Tota le mo motseng o monnye wa Nasaretha, batho ba ne ba ntse ba bua ka Johane Mokolobetsi le ka molaetsa wa gagwe o o tlhotlheletsang o o malebana le go ikwatlhaya. Maria o ne a lemoga gore morwa wa gagwe yo mogolo o ne a tsaya dikgang tseo e le sesupo; e ne e le nako ya gore a simolole bodiredi jwa gagwe. (Mathaio 3:1, 13) Mo go Maria le lelapa la gagwe, go tsamaya ga ga Jesu mo lelapeng, go ne go tla kaya diphetogo tse di rileng. Goreng?
Go bonala monna wa ga Maria e bong Josefa a ne a setse a tlhokafetse. Fa go le jalo, e ne e se lekgetlo la ntlha Maria a swelwa. * Jaanong Jesu o ne a sa bidiwe fela “morwa wa mmetli” mme gape o ne a bidiwa “mmetli.” Seno se supa gore Jesu o ne a tsere kgwebo ya ga rraagwe e bile a tlamela lelapa la gaabo le le neng le na le bobotlana bana ba le barataro ba ba neng ba tshotswe morago ga gagwe. (Mathaio 13:55, 56; Mareko 6:3) Tota le fa Jesu a ne a thapisa Jakobe—yo go bonalang e ne e le ene mogoloe—gore a tswelele ka kgwebo, go tsamaya ga ga Jesu e ne e tla nna sengwe se se thata mo lelapeng. Maria o ne a setse a sikere maikarabelo a a bokete; a o ne a boifa phetogo eno? Ga re tlhomamisege. Mme gone potso ya botlhokwatlhokwa ke eno: O ne a tla tsiboga jang fa Jesu wa Nasaretha a nna Jesu Keresete, Mesia yo o neng a sa bolo go solofediwa? Pego nngwe ya Baebele e bua sengwe ka kgang eo.—Johane 2:1-12.
Jesu o ne a ya kwa go Johane go ya go kolobediwa a bo a nna Yo o Tloditsweng wa Modimo kgotsa Mesia. (Luke 3:21, 22) Go tswa foo, o ne a simolola go tlhopha barutwa ba gagwe. Le fa tiro ya gagwe e ne e potlakile, o ne a nna le dinako tse di itumedisang le ba lelapa la gaabo le ditsala. Ene, mmaagwe, barutwa le bomogoloe ba ne ba ya kwa moletlong wa lenyalo kwa Kana, e go bonalang e ne e le motse o o kwa thabeng o o leng dikilometara di le 13 go tswa kwa Nasaretha. Ka nako ya meletlo, Maria o ne a lemoga bothata bongwe. Gongwe o ne a lemoga gore bangwe mo lelapeng la banyalani bao ba ne ba lebana ba tshogile e bile ba sebaseba. Ba ne ba feletswe ke beine! Go ya ka setso sa bone, seo se ne se tla bontsha gore ba ne ba sa amogele baeng e bile se ne se tla tlhabisa ba lelapa ditlhong mme sa senya tiragalo eo fela thata. Maria o ne a ba utlwela botlhoko a bo a ya kwa go Jesu.
O ne a raya morwaawe a re: “Ga ba na beine.” O ne a lebeletse gore a dire eng? Ga re tlhomamisege mme gone o ne a itse gore morwaawe o ne a ka dira dilo tse dikgolo. Gongwe o ne a lebeletse gore o tla simolola ka nako eo. Tota e bile o ne a mo raya a re, “Morwaaka, tsweetswee dira sengwe ka kgang eno!” Karabo ya ga Jesu e tshwanetse ya bo e mo gakgamaditse. O ne a re: “Ke dirang ka wena, mosadi?” Ga se gore mafoko ano a ga Jesu a ne a sa bontshe tlotlo, le fa gone a ile a tlhaloganngwa ka tsela e e seng yone. Le fa go ntse jalo, mafoko a gagwe a ne a bontsha kgakololo e e molemo. Jesu o ne a gopotsa mmaagwe gore tota go ne go se sepe se a neng a ka se bua mo tseleng e a neng a dira bodiredi jwa gagwe ka yone; eo e ne e le tiro ya ga Rraagwe e bong Jehofa.
Maria o ne a reetsa kgakololo ya morwaawe ka gonne e ne e le mosadi yo o tlhaloganyang e bile a le boikobo. O ne a raya batho ba ba neng ba naya batho dijo kwa moletlong a re: “Le fa e le eng se a se lo bolelelang, lo se dire.” Maria o ne a lemoga gore ga a sa tlhole a tshwanelega go kaela morwaawe; go na le moo, ene le batho ba bangwe ba tshwanetse go tsaya ditaelo mo go Jesu. Jesu le ene o ne a bontsha gore o utlwela banyalani bao ba basha botlhoko fela jaaka mmaagwe a ba utlwela botlhoko. O ne a dira nngwe ya dikgakgamatso tsa gagwe tsa ntlha, go fetola metsi go nna beine e e monate. Seno se ne sa felela ka eng? “Barutwa ba gagwe ba ne ba dumela mo go ene.” Maria le ene o ne a dumela mo go Jesu. O ne a mo tsaya e le Morena le Mmoloki e seng fela morwa wa gagwe.
Gompieno batsadi le bone ba ka ithuta go le gontsi mo tumelong ya ga Maria. Ke boammaaruri gore ga go ope yo o kileng a godisa ngwana yo o tshwanang le Jesu. Mme gone fa ngwana ope fela a ntse a gola, seo se ka lere dikgwetlho ka gonne a sa itekanela. Motsadi a ka nna a tswelela a tsaya morwa kgotsa morwadie jaaka e kete ke ngwana, le fa gone go sa tlhole go tshwanela gore a mo tseye jalo. (1 Bakorintha 13:11) Motsadi a ka thusa jang bana ba ba godileng? Tsela nngwe ke ka go tlhatswega pelo gore morwao kgotsa morwadio yo o ikanyegang o tla tswelela a tshela ka dithuto tsa Baebele mme seo se tla dira gore Jehofa a mo segofatse. Fa batsadi ba ikokobeletsa bana ba bone e bile ba ba ikanya, seo se tla solegela bana ba bone molemo thata fa ba godile. Kwantle ga pelaelo Jesu o ne a anaanela kemonokeng ya ga Maria mo dingwageng tse di neng tsa latela tse di neng di tletse ditiragalo.
“BOMORWARRAAGWE BA NE BA SA SUPE TUMELO MO GO ENE”
Diefangele di re bolelela go le gonnye fela ka ga Maria mo dingwageng di le tharo le sephatlo tsa bodiredi jwa ga Jesu. Le fa go ntse jalo, se lebale gore go bonala e ne e le motlholagadi—motsadi yo o esi yo gongwe a godisang bana ba ba sa ntseng ba le kwa gae. Go a tlhaloganyesega go bo a ne a sa kgone go latela Jesu fa a ntse a rera mo motseng wa gaabo. (1 Timotheo 5:8) Go ntse go le jalo, o ne a tswelela a tlhatlhanya ka dilo tsa semoya tse a di ithutileng ka Mesia le go ya dipokanong mo sinagogeng e re ka seno e ne e le tlwaelo ya lelapa.—Luke 2:19, 51; 4:16.
Ka jalo, go ka direga gore Maria o ne a ntse le bareetsi fa Jesu a ne a bua mo sinagogeng kwa Nasaretha. Ruri go ne go mo itumedisa go reetsa morwaawe a Luke 4:17-30.itsise gore boporofeti jo bo boletsweng dingwaga di le makgolokgolo tse di fetileng, jaanong bo ne bo diragadiwa ke ene! Le fa go ntse jalo, go tshwanetse ga bo go ne go mo ngomola pelo go bona kafa Banasaretha ba neng ba sa amogele morwaawe ka gone. Tota ba ne ba leka le go mmolaya!—
Sengwe gape se se neng se ngomola pelo e ne e le tsela e barwa ba bangwe ba ga Maria ba neng ba tsibogela Jesu ka yone. Mo go Johane 7:5 re ithuta gore bakaulengwe ba le banè ba ga Jesu ba ne ba se na tumelo e e tshwanang le ya mmaabone. Re bala jaana: “Bomorwarraagwe ba ne ba sa supe tumelo mo go ene.” Mme fa e le bokgaitsadi ba le babedi ba ga Jesu bone, Baebele ga e bue sepe ka bone. * Le fa boemo e ka tswa e le bofe, Maria o ne a itse botlhoko jo bo bakiwang ke go nna mo lelapeng la madumedi a a farologaneng. O ne a tshwanelwa ke go nna a ikanyega mo boammaaruring jwa Modimo fa a ntse a leka go gapa dipelo tsa maloko a lelapa kwantle ga go itira botoka kgotsa go gaisana le bone.
Mo lekgetlong lengwe, setlhopha sa ba losika—go akaretsa le barwarraagwe Jesu—se ne sa swetsa ka go “tshwara” Jesu. Tota ba ne ba re: “O latlhegetswe ke tlhaloganyo.” (Mareko 3:21, 31) Ke boammaaruri gore Maria o ne a sa akanye jalo, mme gone o ne a tsamaya le barwa ba gagwe, gongwe e le ka tsholofelo ya gore ba tla ithuta sengwe se se tla ba thusang gore ba gole mo tumelong. A ba ne ba gola mo tumelong? Le fa Jesu a ne a tswelela ka go dira ditiro tse di tlhomologileng le go ruta dithuto tse di molemo, barwa ba bangwe ba ga Maria ga ya ka ya nna badumedi. A o ne a akabala a ipotsa gore ke eng se a ka se dirang go fitlhelela dipelo tsa bone?
A o tshela mo lelapeng le le aroganeng ka bodumedi? Tumelo ya ga Maria e ka go ruta sengwe se segolo. Ga a ka a latlhela seditse mo malokong a lelapa a a sa dumeleng. Go na le moo, o ne a tlhopha gore ba bone gore tumelo ya gagwe e ne ya mo tlisetsa boipelo le kagiso ya mogopolo. Ka fa letlhakoreng le lengwe, o ne a ema nokeng morwaawe yo o ikanyegang. A o ne a tlhoafalela Jesu? A ka dinako dingwe o ne a eletsa e kete a ka bo a na le Jesu le maloko a gagwe a lelapa kwa gae? Fa go le jalo, o ne a kgona go itshwara. O ne a bona e le tshiamelo go ema Jesu nokeng le go mo rotloetsa. A le wena o ka thusa bana ba gago gore ba beye Modimo kwa pele mo matshelong a bone?
‘TŠHAKA E TELELE E TLA PHUNYELEDIWA MO GO WENA’
A tumelo ya ga Maria mo go Jesu e ile ya nna le maduo? Jehofa ga a ke a retelelwa ke go segofatsa botlhe ba ba nang le tumelo, tota e bile o ne a dira jalo le mo kgannyeng ya ga Maria. (Bahebera 11:6) Akanya fela gore Maria o ne a ikutlwa jang fa a reeditse morwaawe a bua kgotsa a utlwa batho ba bangwe ba ba neng ba mo reeditse fa a rera, ba bua ka dipego tsa go rera ga gagwe.
Fa Maria a reeditse morwaawe a bua ka ditshwantsho, a o ne a kgona go utlwa mafoko a kafa Jesu a godisitsweng ka gone kwa Nasaretha? Fa Jesu a ne a bua ka mosadi yo o feelang ntlo ya gagwe gore a bone ledi la tshipi le le latlhegileng, a sila folouru gore a dire senkgwe, kgotsa a tshuba lebone a bo a le baya mo godimo ga setlhomeso, a Maria o ne a akanya ka mosimanyana yo o neng a mo eme nokeng fa a ntse a dira ditiro tsa letsatsi le letsatsi? (Luke 11:33; 15:8, 9; 17:35) Fa Jesu a ne a re jokwe ya gagwe e bopelonomi le morwalo wa gagwe o motlhofo, a Maria o ne a akanya ka dinako tse di monate tse ba ileng ba nna le tsone bogologolo fa a ne a lebile Josefa a ruta Jesu yo mmotlana go dira jokwe ka kelotlhoko e le gore phologolo e kgone go e sikara sentle? (Mathaio 11:30) Ruri Maria o ne a kgotsofala fa a tlhatlhanya ka tshiamelo e Jehofa a mo neileng yone mo botshelong—ya go godisa le go thapisa morwa yo o neng a tla nna Mesia. O tshwanetse a bo a ile a itumelela go reetsa Jesu yo e neng e le morutisi yo mogolo go gaisa, yo o neng a ruta ka tsela e e molemo thata a dirisa dilo tse di tlwaelegileng le ditiragalo tsa nako eo!
Le fa go ntse jalo, Maria o ne a nna a ikokobeditse. Morwa wa gagwe ga a ka a dira gore Maria a tlotlomadiwe, re sa re bue sepe ka go mo obamela. Ka nako ya bodiredi jwa gagwe, mosadi mongwe mo boidiiding o ne a goa a re, mmè wa ga Jesu o tshwanetse a bo a ne a itumetse tota go bo a ile a mo tshola. O ne a araba jaana: “Nnyaa, go na le moo, go itumela ba ba utlwang lefoko la Modimo e bile ba le boloka!” (Luke 11:27, 28) Mme fa bangwe mo boidiiding ba bontsha Jesu gore mmaagwe le bomorwarraagwe ba ne ba le gaufi, o ne a re ba ba dumelang ruri ke bone bommaagwe le bomorwarraagwe. Maria ga a ka a kgopisega, o ne a tlhaloganya mafoko a ga Jesu—kamano ya semoya e botlhokwa thata go gaisa ya senama.—Mareko 3:32-35.
Go ntse go le jalo, ke mafoko afe a a ka tlhalosang botlhoko jo Maria a neng a bo utlwa fa a ne a bona morwaawe a swa loso lo lo botlhoko mo koteng ya tlhokofatso? Moaposetoloi Johane yo o boneng polao eo ka matlho, moragonyana o ne a akaretsa ntlha eno e e botlhokwa mo pegong ya gagwe: Ka nako eo, Maria o ne a eme go “bapa le kota ya tlhokofatso ya ga Jesu.” Ga go sepe se se neng se ka thibela mmè yoo yo o lorato le yo o ikanyegang gore a se ka a ema go bapa le morwaawe go fitlha a tlhokafala. Jesu o ne a mmona, le fa gone a ne a utlwa botlhoko thata fa a hema e bile lefoko lengwe le lengwe le a neng a le bua le ne le dira gore a utlwe botlhoko, o ne a bua. O ne a kopa moaposetoloi Johane yo a neng a mo rata gore a tlhokomele mmaagwe. E re ka barwarraagwe Jesu ba ne ba ise ba nne badumedi, Jesu ga a ka a re ba tlhokomele mmaagwe go na le moo o ne a kopa molatedi wa gagwe yo o tlhoafetseng. Ka jalo, Jesu o ne a bontsha kafa go leng botlhokwa ka gone gore motho yo o nang le tumelo a tlhokomele batho ba e leng ba gaabo, segolobogolo ka dilo tse ba di tlhokang semoyeng.—Johane 19:25-27.
Fa Jesu a swa, Maria o ne a utlwa botlhoko jo go neng go boleletswe pele ka jone bogologolo, e leng tšhaka e telele ya khutsafalo e e phunyeletsang. Fa go le thata go tlhaloganya khutsafalo ya gagwe, ruri ga re kitla re tlhaloganya boipelo jo a nnileng le jone malatsi a le mararo moragonyana! Maria o ne a itse ka kgakgamatso e kgolo go di gaisa—Jesu o ne a tsositswe! Boitumelo jwa gagwe bo ne jwa oketsega ka gonne moragonyana Jesu o ne a bonala mo go morwarraagwe e bong Jakobe, ba le babedi fela. (1 Bakorintha 15:7) Go kopana ga bone, go ne ga ama le bomorwarraagwe Jesu ba bangwe. Moragonyana re utlwa gore ba ne ba simolola go dumela mo go Jesu e le Keresete. Go ise go ye kae ba ne ba nna gone mo dipokanong tsa Bokeresete le mmaabone, “ba nnetse ruri mo thapelong.” (Ditiro 1:14) Moragonyana Jakobe le Jude ba ne ba kwala dibuka tsa Baebele.
La bofelo fa re utlwa ka Maria, ke fa a ne a na le bomorwaawe kwa dipokanong ba rapela. Ruri eo ke konelo e e tshwanelang ya pego ya ga Maria e bile o re tlhometse sekao se se molemo! Ka ntlha ya tumelo ya gagwe, o ne a falola tšhaka ya khutsafalo a bo a amogela maduo a a itumedisang. Fa re etsa tumelo ya gagwe, le rona re tla falola mathata a lefatshe leno le re tlisetsang one, e bile re tla itumelela maduo a a gaisang a re ka akanyang ka one.
^ ser. 8 Morago ga go tlhagelela mo kgannyeng e e neng ya diragala fa Jesu a ne a le dingwaga di le 12, ga go na mo Josefa a tlhagelelang gone mo pegong ya Diefangele. Morago ga moo, go tlotliwa ka mmaagwe Jesu mmogo le bana ba bangwe ba gagwe mme e seng ka Josefa. Ke gangwe fela mo Jesu a bidiwang “morwa wa ga Maria” go sa umakiwe sepe ka Josefa.—Mareko 6:3.
^ ser. 16 Josefa e ne e se rre yo o tsetseng Jesu, ka jalo bana bano e ne e le barwarraagwe le bomorwadiagwe Jesu ka Josefa.—Mathaio 1:20.


text:
A Modimo o Kgona go go Utlwela Botlhoko?
SE RE SE ITHUTANG MO DILONG TSE MODIMO A DI BOPILENG
Motho yo o kutlwelobotlhoko o “kgona go utlwa botlhoko jo motho yo mongwe a bo utlwang kgotsa go ipaya mo seemong se motho yoo a leng mo go sone.” Ngaka e e ithutang ka malwetse a tlhaloganyo e bong Rick Hanson a re “go mo mading go utlwela ba bangwe botlhoko.”
AKANYA KA SENO: Ga re tshwane le ditshedi tse dingwe ka gonne re kgona go utlwela ba bangwe botlhoko. Ke eng se se dirang gore re nne jalo? Baebele ya re Modimo o re bopile mo setshwanong sa gagwe. (Genesise 1:26) Seo se raya gore le rona re kgona go nna le botho jo bo tshwanang le jwa Modimo. Ka jalo, fa re utlwela batho botlhoko re bo re ba thusa, re etsa sekao sa Mmopi wa rona yo o kutlwelobotlhoko e bong Jehofa Modimo.—Diane 14:31.
BAEBELE E RE RUTA GORE MODIMO O RE UTLWELA BOTLHOKO
Modimo ga a rate go re bona re boga ka gonne go mo utlwisa botlhoko. Baebele e bua jaana fa e tlhalosa tsela e Modimo a ileng a ikutlwa ka yone fa a bona Baiseraele ba bogisiwa ke Baegepeto le dilo tse di ileng tsa ba diragalela mo dingwageng tse 40 tse ba di feditseng ba le mo nageng: “Mo matshwenyegong otlhe a bone, go ne go mo tshwenya thata.” (Isaia 63:9) Ga se gore Modimo o ne a itse fela dilo tse di botlhoko tse di neng di ba diragalela. O ne a utlwa botlhoko jo ba neng ba bo utlwa. O ile a re: “Ke itse sentle botlhoko jo ba bo utlwang.” (Ekesodo 3:7) Gape Modimo o ile a re: “Yo o lo amang o ama thaka ya leitlho la me.” (Sekarea 2:8) Fa ba bangwe ba re utlwisa botlhoko, le ene o utlwa botlhoko.
Le fa re na le go ikutlwa re se batho ba sepe kgotsa re akanya gore Modimo ga a re utlwele botlhoko, Baebele ya re “Modimo o mogolo go feta dipelo tsa rona e bile o itse dilo tsotlhe.” (1 Johane 3:19, 20) Modimo o re itse botoka thata go gaisa tsela e re ikitseng ka yone. O itse maemo a re leng mo go one, dilo tse re di akanyang le tsela e re ikutlwang ka yone mme o re utlwela botlhoko.
Re ka tshepa Modimo gore o tla re gomotsa, go re naya botlhale le go re thusa ka gonne o ikemiseditse go thusa batho ba ba nang le mathata
Baebele ya re
-
“O ne o tla bitsa, mme Jehofa o ne a tla araba; o ne o tla goa o kopa thuso, mme o ne a tla re, ‘Ke fano!’”—ISAIA 58:9.
-
“‘Gonne ke itse sentle dikakanyo tse ke di akanyang ka lona,’ go bua Jehofa, ‘dikakanyo tsa kagiso, mme e seng tsa masetlapelo, go lo naya isagwe le tsholofelo. Mme eleruri lo tla mpitsa lo bo lo tla go nthapela, ke tla lo reetsa.’”—JEREMIA 29:11, 12.
-
“A ko o tsenye dikeledi tsa me mo modutwaneng wa gago. A ga di mo bukeng ya gago?”—PESALEMA 56:8.
MODIMO O A BONA, O A TLHALOGANYA E BILE O RE UTLWELA BOTLHOKO
A go itse gore Modimo o re utlwela botlhoko go ka re thusa fa re na le mathata? Akanya ka se se diragaletseng Maria:
“Botshelo bo ile jwa nna thata fa ke sena go tlhokafalelwa ke morwaake wa dingwaga tse 18 yo o neng a tshwerwe ke bolwetse jwa kankere. Ke ne ke utlwile botlhoko tota e bile ke galefetse Jehofa ka gonne ke ipotsa gore ke eng a ne a sa mo fodise.
“Morago ga dingwaga di le thataro, ke ile ka tlotla le tsala ya me ya mo phuthegong ke mmolelela gore ke ikutlwa e kete Jehofa o ne a sa nthate. Go ile ga feta diura a ntheeditse e bile a sa ntsene ganong, morago ga moo, o ile a mpalela 1 Johane 3:19, 20 e e reng: ‘Modimo o mogolo go feta dipelo tsa rona e bile o itse dilo tsotlhe.’ O ile a ntlhalosetsa gore Jehofa o a tlhaloganya fa re utlwile botlhoko.
“Le fa go ntse jalo, ke ne ke sa ntse ke galefetse Jehofa! Ke ile ka bala Pesalema 94:19 e e reng: ‘Mo bontsing jwa megopolo ya me e e mo teng ga me, dikgomotso tsa gago di tle di jese mowa wa me monate.’ (Tswana Central) E ne e kete temana eno e kwaletswe nna! Fa nako e ya, ke ile ka kgona go bua le Jehofa ke mo tlhalosetsa tsela e ke ikutlwang ka yone ka gonne ke itse gore o a ntheetsa le gore o a ntlhaloganya.”
Go a kgothatsa go itse gore Modimo o tlhaloganya tsela e re ikutlwang ka yone! Mme goreng re boga thata jaana? A ke ka gonne Modimo o re otlhaela dilo tse di sa siamang tse re di dirileng? A Modimo o tlile go fedisa dilo tsotlhe tse di re utlwisang botlhoko? Utlwa dikarabo mo tsebeng e e latelang.


text:
A Tota re ka Itse Modimo?
“Re ka se itse Modimo.” —Rafilosofi wa lekgolo la ntlha la dingwaga e bong Philo wa kwa Alexandria.
“[Modimo] ga a kgakala le mongwe le mongwe wa rona.” —Saulo wa kwa Tareso, a bua le borafilosofi ba lekgolo la ntlha la dingwaga kwa Athena.
FA O ntse o bala dipolelo tseno tse pedi, ke efe e o dumalanang le yone? Batho ba le bantsi ba bone mafoko a ga Saulo wa Tareso, yo gape a bidiwang moaposetoloi Paulo a gomotsa e bile a kgatlha. (Ditiro 17:26, 27) Gape Baebele e re tlhomamisetsa dilo dingwe. Ka sekai, thapelo ya ga Jesu e tlhomamisetsa balatedi ba gagwe gore ba ka itse Modimo le go segofadiwa ke ene.—Johane 17:3.
Le fa go ntse jalo, baitsefilosofi ba ba jaaka Philo ba ne ba sa dumalane le seo. Ba ne ba re re ka se itse Modimo. Boammaaruri ke eng?
Baebele ya re go na le dilo dingwe ka Modimo tse go leng thata go di tlhaloganya. Ka sekai, mogopolo wa gagwe o o gakgamatsang, boteng jwa botlhale jwa gagwe le gore Mmopi o na le nako e kae a le gone di ka se ka tsa lekanngwa le sepe. Ga re ka ke ra di tlhaloganya. Le fa go ntse jalo, seo ga se re thibele go itse Modimo. Tota e bile, go akanya thata ka dilo tseo go ka re thusa go ‘atamela Modimo.’ (Jakobe 4:8) A re sekaseke dilo dingwe tse re ka se di itseng. Morago ga moo, re tla sekaseka dilo tse re ka di itseng ka Modimo.
Ke Eng Se re Ka se Se Itseng?
TSHIMOLOGO YA MODIMO: Baebele e ruta gore fa e sa le Modimo a le teng “go tswa bosasimologeng go ya bosakhutleng.” (Pesalema 90:2) Ka mafoko a mangwe, Modimo ga a na tshimologo e bile ga a na bokhutlo. Go ya ka batho, “palo ya dingwaga tsa gagwe ga e ka ke ya hukutswa.”—Jobe 36:26.
Kafa o solegelwang molemo ka gone: Modimo o go solofetsa gore fa o ka mo itse, o tla go naya botshelo jo bo sa khutleng. (Johane 17:3) Tsholofetso eo e ne e tla nna boammaaruri jang fa Modimo a ka bo a sa tshelele ruri? Ke “Kgosi ya bosakhutleng” fela e e ka diragatsang tsholofetso eo.—1 Timotheo 1:17.
DIKAKANYO TSA MODIMO: Baebele e ruta gore ‘tlhaloganyo ya Modimo ga e ka ke ya hukudiwa’ ka gonne dikakanyo tsa gagwe di kwa godimo thata ga tsa rona. (Isaia 40:28; 55:9) Go a tshwanela go bo Baebele e botsa jaana: “Ke mang yo o itseng mogopolo wa ga Jehofa, gore a tle a mo laye?”—1 Bakorintha 2:16.
Kafa o solegelwang molemo ka gone: Modimo o kgona go reetsa dithapelo tsa batho ba le dimilione ka nako e le nngwe. (Pesalema 65:2) Tota e bile, o bona thaga nngwe le nngwe e e welang fa fatshe. A Modimo a ka akanya ka dilo di le dintsi mo a ka palelwang ke go go bona le go reetsa dithapelo tsa gago? Nnyaa, ka gonne mogopolo wa gagwe ga o ka ke wa lekanyediwa. Mo godimo ga moo, ‘o botlhokwa go feta dithaga tse dintsi.’—Mathaio 10:29, 31.
DITSELA TSA MODIMO: Baebele e ruta gore batho ba ka “se ka ba batlisisa tiro e Modimo wa boammaaruri a e dirileng go tloga tshimologong go ya bokhutlong.” (Moreri 3:11) Ka jalo, re ka se itse sengwe le sengwe ka Modimo. Botlhale jwa ditsela tsa gagwe bo ka se ka jwa “latedisiwa.” (Baroma 11:33) Le fa go ntse jalo, Modimo o ikemiseditse go senolela batho ba batlang go mo itumedisa ditsela tsa gagwe.—Amose 3:7.
Mogopolo wa gagwe o o gakgamatsang, boteng jwa botlhale jwa gagwe le gore Mmopi o na le nako e kae a le gone, di ka se ka tsa lekanngwa le sepe
Kafa o solegelwang molemo ka gone: Fa o bala le go ithuta Baebele, o tla itse dilo tse dintsi ka Modimo le ditsela tsa gagwe. Seno se raya gore re ka atamalana le Rraarona yo o kwa legodimong ka bosakhutleng.
Se o Ka se Itseng
Le fa re sa kgone go itse dilo dingwe ka Modimo, seo ga se reye gore re ka se kgone go mo itse gotlhelele. Baebele e na le tshedimosetso e ntsi e e ka re thusang go mo itse botoka. Ela tlhoko dikai dingwe:
LEINA LA MODIMO: Baebele e ruta gore Modimo o na le leina. A re: “Ke nna Jehofa. Ke lone leina la me.” Leina la Modimo le tlhaga makgetlho a ka nna 7 000 mo Baebeleng go gaisa leina lepe fela.—Isaia 42:8.
Kafa o solegelwang molemo ka gone: Jesu o ne a bua jaana mo thapelong ya sekao: “Rraarona yo o kwa magodimong, a leina la gago le itshepisiwe.” (Mathaio 6:9) A le wena o ka dirisa leina la Modimo fa o rapela? Jehofa o ikemiseditse go boloka mongwe le mongwe yo o tlotlang leina la gagwe.—Baroma 10:13.
KWA MODIMO A NNANG GONE: Baebele e ruta gore go na le “mafelo” a mabedi a bonno—lobopo le lefatshe le re nnang mo go lone le legodimo kwa dibopiwa tsa moya di nnang gone. (Johane 8:23; 1 Bakorintha 15:44) “Lefelo la bonno” la Mmopi ke gone “kwa magodimong.”—1 Dikgosi 8:43.
Kafa o solegelwang molemo ka gone: O tla kgona go itse Modimo botoka. Mmopi ga se moya o o sa itsiweng o o gongwe le gongwe e bile o le mo go Bahebera 4:13.sengwe le sengwe. Jehofa ke motho wa mmatota yo o nnang kwa lefelong la mmatota. Le fa go ntse jalo, “ga go na sebopiwa se se sa bonatshegeng mo ponong ya gagwe.”—
BOTHO JWA MODIMO: Baebele e ruta gore Jehofa o na le dinonofo tse di molemo. “Modimo ke lorato.” (1 Johane 4:8) Ga a ke a bua maaka. (Tito 1:2) Ga a na tlhaolele, o kutlwelobotlhoko, o pelontle e bile o bonya go galefa. (Ekesodo 34:6; Ditiro 10:34) Go ka gakgamatsa batho ba le bantsi go bo Mmopi a batla go nna le “kamano e e molemo” le batho ba ba mo tlotlang.—Pesalema 25:14.
Kafa o solegelwang molemo ka gone: O ka nna tsala ya ga Jehofa. (Jakobe 2:23) Mme fa o ntse o ithuta botho jwa gagwe, o tla kgona go tlhaloganya dipego tsa Baebele botoka.
‘MMATLE’
Baebele e tlhalosa Jehofa Modimo sentle. Tota e bile, o batla gore o mo itse. Lefoko la gagwe e leng Baebele le solofetsa jaana: “Fa o mmatla, o tla dira gore o mmone” (1 Ditiragalo 28:9) Goreng o sa ithute ka Modimo ka go bala le go akanyetsa kwa teng ka dipego tsa Baebele? Baebele e solofetsa gore fa o dira jalo, Modimo ‘o tla go atamela.’—Jakobe 4:8.
Ka jalo, o ka tswa o ipotsa gore, ‘E re ka nka se kgone go itse sengwe le sengwe ka Mmopi, nka nna tsala ya gagwe jang?’ Akanya ka seno: A tsala e kgolo ya ngaka e tshwanetse ya bo e na le dikirii ya bongaka? Nnyaa! Tsala ya ngaka e ka tswa e na le thutego e e farologaneng. Le fa go ntse jalo, ba ka nna le kamano e e molemo. Se se botlhokwa ke gore tsala eo e itse botho jwa ngaka, se e se ratang le se e sa se rateng. Ka tsela e e tshwanang, o ka ithuta mo Baebeleng gore Jehofa ke motho yo o ntseng jang—sone se o se tlhokang gore o nne le kamano e e molemo le ene.
Go na le go ntsha mabaka a sa utlwaleng ka Mmopi, Baebele e na le tshedimosetso e re e tlhokang gore re itse Modimo. A o ka rata go ithuta mo go oketsegileng ka Jehofa Modimo? Basupi ba ga Jehofa ba na le thulaganyo ya go ithuta Baebele le batho mahala. Re go kgothaletsa gore o ikgolaganye le Basupi ba ba mo lefelong la lona kgotsa o tsene mo website ya rona ya www.jw.org/tn.


text:
Sereto sa ba ga Makgalemele
Rena re bana ba Kgosi
Ba Kgalema’ a mosadi ‘a Borwa wa Makgalemele ‘a Molefe Kutwana nyakwana’ bo Mmamorietsane wa bo Mmolawa
Re bana ba Kgalema’ mosadi e moso
Ba rego tshabang Mabefe showe o etla!
Ba re Tau lesa kgomo Mabefe oe tla
Nna re Batho babo Kgosi Mojomogolo a mafetsa tshukudu, taata Makgale
Ba re ngwana lesuhu ke lle moroba wa marumo laba nyatsang
Rena re bowa Bokone bja mmafori legafola ga- Ranapo wa thabana nkego dibete tsa badimo
Rena re bowa Sekgonyana sa Bokone sedibeletsa Matebele
Re bowa Motsekgoka wa Makau phororo modumo wa mahlaku maripega dithito go bola
Gare Makubu re Matebele’ a boago Morulana wa leetsana wa mmamasenya’ kgosi
Ke Tau – kgolo lentswe leramaga
Le tswang Mashite Maphokwaneng


text:
TORA YA TEBELO August 2013 | Ditshwantsho Tse di Hepisang—A di Siame Kgotsa di Kotsi?
A ditshwantsho tse di hepisang di siame kgotsa e kotsi? O tshwanetse go dira eng gore o tlhogele go leba ditshwantsho tse di hepisang?
SETLHOGO SA KA FA NTLE
Ditshwantsho Tse di Hepisang—A di Siame Kgotsa di Kotsi?
Go leba ditshwantsho tse di hepisang go leretse batho le malapa diphelelo dife?
BAEBELE E FETOLA MATSHELO A BATHO
“Ke ne Ka Simolola go Itharabologelwa”
Bona kafa melaometheo ya Baebele e ileng ya thusa monna mongwe go fetola mekgwa ya gagwe le tsela e a akanyang ka yone gore a itumedise Modimo.
BABADI BA BOTSA JAANA
Ke ka Ntlha Yang fa Batho Bangwe ba sa Bidiwe ka Maina mo Baebeleng?
A re ka swetsa ka gore batho ba ba se nang maina mo Baebeleng ga ba siama kgotsa ga ba botlhokwa?
ATAMALANA LE MODIMO
“Dinonofo Tse di sa Bonaleng Tsa Gagwe di Bonwa Sentle”
A o dumela mo Modimong? A o ka bontsha bosupi jwa gore o teng?
ETSA TUMELO YA BONE
O ne A Bolokwa a “Babalesegile le ba Bangwe ba le Supa”
Noa le ba lelapa la gagwe ba ne ba falola dinako tse di boima jang?
Dikarabo Tsa Dipotso Tsa Baebele
Ke ka ntlha yang fa dithapelo dingwe di ka se itumedise Modimo? Re tshwanetse go dira eng gore a re utlwe?
Tse Dingwe
A Basupi ba ga Jehofa ba Tila Batho ba e Kileng ya Nna Maloko a Bodumedi Jwa Bone?
Ka dinako tse dingwe go a tlhokega gore motho a kgaolwe mme seo se ka mo thusa go boela mo phuthegong.


text:
1
Lefoko la nna nama
1E rile mo tshimologong Lefoko a bo a ntse a le yo, mme Lefoko a bo a ntse a na le Modimo, mme Lefoko ya bo e le ene Modimo. 2Ene yoo o ne a le yo mo tshimologong a ntse le Modimo. 3Dilo tsotlhe di dirilwe ke ene; mme kwa ntle ga gagwe ga se ka ga dirwa sepe sa tse di dirilweng. 4Mo go ene go ne go le botshelo; mme botshelo jo, e ne e le jone lesedi la batho. 5Lesedi le phatsima mo lefifing; mme lefifi le se ka la amogalana nalo.
6 Ga tla monna a romilwe ke Modimo, leina la gagwe go twe, Johane. 7Ene yoo, a tla go supa, gore a supe ka ga lesedi, gore botlhe ba dumele ka ene. 8E ne e se ene lesedi, mme a tla go supa ka ga lesedi. 9Ga bo go le lesedi la ammaaruri, e bong lesedi le le bonesang motho mongwe le mongwe, mme la bo le tla mo lefatsheng.
10O ne a le mo lefatsheng, lefatshe le ne le dirilwe ke ene, mme lefatshe la se ka la mo itse. 11O ne a tla mo ga gabo, mme ba e neng e le ba ga gabo ba se ka ba mo tshola. 12Mme botlhe ba ba mo tshotseng, a ba naya tshiamelo ya go nna bana ba Modimo, e bong bone ba ba dumetseng mo ineng la gagwe, 13e le ba ba se kang ba tsalwa ke madi, le fa e le ke go rata ga nama, le fa e le ke go rata ga motho, fa e se ke Modimo.
14Mme Lefoko a tla a nna nama, mme a aga mo go rona, mme ra bona kgalalelo ya gagwe, e kete kgalalelo ya yo o tsetsweng a le esi a tswa kwa go Rara, a tletse tshegofatso le boammaaruri.
15Johane o supa ka ga gagwe, o kua a re: “Ke ene yo ke buileng ka ga gagwe ka re: ‘Yo o tlang morago ga me, o bile o ntse pele ga me; gonne o ne a leyo pele ga me.’ ”
16Gonne rotlhe re amogetse se se tswang botlalong jwa gagwe, le tshegofatso mo godimo ga tshegofatso. 17Gonne molao o beilwe ka Moše; mme tshegofatso le boammaaruri di tsile ka Jesu Keresete. 18Ga go motho ope yo o kileng a bona Modimo ka motlha ope; Morwa wa one yo o tsetsweng a le esi, yo o mo sehubeng sa ga Rara, ke ene yo o o boletseng.
Tshupo ya ga Johane Mokolobetsi
(Math 3:1-12; Mar 1:7-8; Luke 3:1-18)
19E ke yone tshupo ya ga Johane jale ka Bajuta ba roma baperesiti le Balefi kwa go ene, ba tswa Jerusalema, ba ya go mmotsa go re: “O mang?”
20Mme a ipolela, mme a se ka a itoba; a ipolela fela a re: “Ga ke Keresete.”
21 Ba mmotsa ba re: “Mme o eng ne? A o Elija?” A re: “Nnyaa.” “A o ene moperofeti yo?” A fetola a re: “Nnyaa.”
22Ke gone ba mo raya ba re: “O mang? Gore re tle re fetole ba ba re romileng. O a reng ka ga gago?”
23 A re: “Nna ke lentswe la mongwe yo o kuang mo nageng a re: ‘Siamisang tsela ya Morena,’ jaaka moperofeti Isaia a kile a bua.”
24Ba ba romilweng ba bo ba tswa mo Bafarisaing. 25Ba mmotsa, ba mo raya ba re: “Mme o kolobeletsang, fa o se Keresete, le fa e le Elija, le fa e le ene moperofeti?”
26Johane a ba fetola a re: “Ke kolobetsa ka metsi, mme mo gare ga lona go eme mongwe yo lo sa mo itseng. 27E bong ene yo o tlang morago ga me, yo kgole ya setlhako sa gagwe ke sa tshwanelang go e hunolola.”
28Dilo tse di dirilwe kwa Bethania o o kwa moseja ga Joretane, kwa Johane o neng a kolobetsa teng.
Jesu Kwana ya Modimo
29Ya re ka moso a bona Jesu a tla kwa go ene, mme a re: “Bonang, Kwana wa Modimo, yo o tlosang boleo jwa lefatshe! 30Ke ene yo ke buileng ka ga gagwe ka re: ‘Morago ga me go tla monna yo o bileng a ntse pele ga me; gonne o ne a le yo pele ga me.’ 31Mme ka bo ke sa mo itse; ke tsile ke kolobetsa ka metsi gore a tle a senolelwe Iseraele.”
32Johane a supa a re: “Ke bonye Mowa o fologa jaaka lephoi, o tswa legodimong; wa nna mo go ene. 33Mme ka bo ke sa mo itse; ke ene yo o nthomileng gore ke tle go kolobetsa ka metsi, ke ene yo o ntheileng a re: ‘Yo o bonang Mowa o fologela mo go ene, o nna go ene, ke ene yo o kolobetsang ka Mowa o o Boitshepo.’ 34Ke bonye, ka ba ka supa fa yo e le Morwa Modimo.”
Barutwa ba ntlha ba ga Jesu
35Gape ya re ka moso o mongwe, Johane a bo a eme a na le barutwa ba gagwe ba le babedi; 36mme a leba Jesu jaaka a tsamaya, mme a re: “Bonang, Kwana wa Modimo!”
37Barutwa ba babedi ba mo utlwa a bua, mme ba sala Jesu morago; 38Jesu a retologa, a ba bona ba mo setse morago, a ba raya a re: “Lo batlang?” Ba mo raya ba re: “Rabi,” – ke go re, Moruti, fa go phuthololwa, “o nna kae?”
39A ba raya a re: “A re tsamayeng, mme lo tlaa bona.” Ba ya ba bona kwa o nnang teng; mme ba tlholatlhola nae ka tsatsi leo; ya bo e le nako ya lesome.
40Mongwe wa ba babedi ba ba utlwileng Johane a bua, mme a sala Jesu morago, e ne e le Anterea mogoloa Simone Petere. 41Ya re pele a ya a bona Simone monnawe, a mo raya a re: “Re bonye Mesia,” – ke go re Keresete, fa go phuthololwa. 42A mo isa kwa go Jesu. Jesu a mo leba a re: “O Simone morwa Jona, o tlaa bidiwa Kefase,” – ke go re, Petere, (le fa e le Lefika), fa go phuthololwa.
Jesu o bitsa Filipo le Nathanaele
43Ya re ka moso a gopola go tswela kwa Galilea, mme a ya a bona Filipo; mme Jesu a mo raya a re: “Ntshala morago.” 44Jaana Filipo ya bo e le motho wa Bethesaita, motse wa ga gabo Anterea le Petere. 45Filipo a ya a bona Nathanaele, a mo raya a re: “Re bonye ene yo Moše o kwadileng ka ga gagwe mo molaong, le bone baperofeti, e bong Jesu wa Nasaretha, morwa Josefe.”
46Nathanaele a mo raya a re: “A sengwe se se molemo se ka tswa Nasaretha?” Filipo a mo raya a re: “A re tsamaye, o ye go bona.”
47Jesu a bona Nathanaele a tla kwa go ene, mme a bua ka ga gagwe a re: “Bonang Moiseraele wa ammarruri, yo go se nang boferefere bope mo go ene!”
48Nathanaele a mo raya a re: “O nkitsile jang?” Jesu a mo fetola a re: “E rile o le fa tlase ga mofeige, Filipo a ise a go bitse, nna ka go bona.”
49Nathanaele a mo fetola, a re: “Rabi, o Morwa Modimo; o kgosi ya Iseraele.”
50Jesu a mo fetola a re: “A o dumela ka gobo ke go reile ka re: ‘Ke go bonye o le fa tlase ga mofeige’? O tlaa bona dilo tse dikgolo bogolo go tse.” 51 A mo raya a re: “Ammaaruri, ammaaruri ke a lo raya, lo tlaa bona legodimo le atlhamologile, le baengele ba Modimo ba tlhatloga, ba ba ba fologela mo go Morwa Motho.”


text: 8 Mo malatsing ao, go ne go na le batho ba le bantsintsi gape, mme ba ne ba se na se ba ka se jang. Ka jalo, o ne a bitsa barutwa mme a ba raya a re:2 “Ke tlhomogela batho bano ba bantsintsi pelo,+ ka gonne e setse e le malatsi a le mararo ba na le nna fano mme ga ba ise ba ko ba je sepe.+3 Fa nka ba tlogela ba ya magaeng a bone ba tshwerwe ke tlala,* ba tla felelwa ke maatla mo tseleng, mme bangwe ba bone ba tswa kgakala thata.”4 Le fa go ntse jalo, barutwa ba ne ba mo raya ba re: “Motho a ka tsaya kae senkgwe se se lekaneng go fepa batho ba bantsintsi jaana mo lefelong leno le le kwa thoko?”5 Foo o ne a ba botsa a re: “Lo na le dinkgwe di le kae?” Ba ne ba re: “Di le supa.”+6 Mme o ne a laela batho bao ba bantsintsi gore ba nne fa fatshe. Go tswa foo, o ne a tsaya dinkgwe tseo tse supa, a rapela, a di ngathoganya a bo a di naya barutwa ba gagwe gore ba di abele batho.+7 Gape ba ne ba na le ditlhapinyana di le mmalwa, mme fa a sena go di rapelela, o ne a ba bolelela gore le tsone ba di abele batho.8 Ka jalo, ba ne ba ja ba bo ba kgora, mme barutwa ba ne ba kokoanya manathwana a a setseng mme a ne a tlala dimmanki tse dikgolo* di le supa.+9 Jaanong e ne e le banna ba ka nna 4 000. Go tswa foo, o ne a ba letla go tsamaya.10 Ka yone nako eo, o ne a palama mokoro le barutwa ba gagwe mme a tla mo kgaolong ya Dalemanutha.+11 Fa a fitlha koo, Bafarasai ba ne ba tla mme ba simolola go ganetsana le ene, ba mo pateletsa gore a ba bontshe sesupo se se tswang kwa legodimong, gore ba mo leke.+12 Ka jalo, o ne a hutsafala mme a re: “Ke ka ntlha yang fa kokomana eno e batla sesupo?+ Ammaaruri ke a lo bolelela, ga go na sesupo sepe se se tla newang kokomana eno.”+13 Fa a sena go rialo, o ne a ba tlogela, a palama mokoro gape mme a ya ka kwa letlhakoreng le lengwe la lewatle.14 Le fa go ntse jalo, barutwa ba ne ba lebala go tsamaya ba tshotse dinkgwe, mme ba ne ba na le senkgwe se le sengwe fela mo mokorong.+15 Mme o ne a ba tlhagisa ka tsela e e utlwalang sentle a re: “Nnang lo butse matlho; elang tlhoko sebediso sa Bafarasai le sebediso sa ga Herode.”+16 Ka jalo, ba ne ba simolola go ngangisana ka kgang ya gore ba ne ba se na senkgwe.17 E re ka a ne a lemoga seno, o ne a ba raya a re: “Ke ka ntlha yang fa lo ngangisana ka kgang ya gore ga lo na senkgwe? A le jaanong ga lo ise lo lemoge e bile a ga lo ise lo tlhaloganye? A megopolo ya lona ga e ise e bulege gore lo ka tlhaloganya?18 ‘Le fa gone lo na le matlho, a ga lo bone; e bile le fa gone lo na le ditsebe, a ga lo utlwe?’ A ga lo gakologelwe?19 Fa ke ne ke ngathoganyetsa banna ba le 5 000 dinkgwe tse tlhano,+ lo ne lwa tlatsa dimmanki di le kae ka manathwana?” Ba ne ba mo raya ba re: “Di le 12.”+20 “Fa ke ne ke ngathoganyetsa banna ba le 4 000 dinkgwe di le supa, lo ne lwa tlatsa dimmanki tse dikgolo* di le kae ka manathwana?” Mme ba ne ba mo raya ba re: “Di le supa.”+21 Foo o ne a ba raya a re: “A ga lo ise lo tlhaloganye?”22 Jaanong ba ne ba goroga kwa Bethesaida. Fa a fitlha koo, batho ba ne ba mo tlisetsa monna yo o foufetseng, mme ba mo kopa gore a mo fodise.+23 O ne a tshwara monna yo o foufetseng yoo ka seatla a bo a tswela le ene kwa ntle ga motsana oo. Fa a sena go mo kgwela mathe mo matlhong,+ o ne a mo ama a bo a mmotsa a re: “A o bona sengwe?”24 Monna yoo o ne a leba kwa godimo a bo a re: “Ke bona batho, mme ba tshwana le ditlhare tse di tsamayatsamayang.”25 Jesu o ne a ama monna yoo gape mo matlhong, mme monna yoo o ne a fola e bile o ne a bona sengwe le sengwe sentle.26 Ka jalo, o ne a mo romela kwa gae, a re: “O se ka wa boela mo motsaneng ono.”27 Jaanong Jesu le barutwa ba gagwe ba ne ba ya kwa metsaneng ya Kaesarea Filipi, mme mo tseleng o ne a botsa barutwa ba gagwe a re: “Batho ba re ke mang?”+28 Ba ne ba mo raya ba re: “Bangwe ba re o Johane Mokolobetsi,+ ba bangwe ba re o Elija,+ mme ba bangwe bone ba re o mongwe wa baporofeti.”29 Mme o ne a ba botsa a re: “Lona lwa re ke mang?” Petere o ne a mo araba a re: “O Keresete.”+30 Foo o ne a ba laela a tiisitse gore ba se ka ba bolelela ope ka ene.+31 Gape, o ne a simolola go ba ruta gore Morwa motho o tshwanetse go bogisiwa thata e bile baeteledipele le baperesiti ba bagolo le bakwadi ba tla mo gana a bo a bolawa,+ mme o tla tsoga morago ga malatsi a le mararo.+32 Eleruri, o ne a bua kgang eo phatlalatsa. Mme Petere o ne a mo tseela kwa thoko a bo a mo kgalemela.+33 Foo o ne a retologa, a leba barutwa ba gagwe mme a kgalemela Petere, a re: “Mpota ka fa morago, Satane! ka gonne ga o akanye dikakanyo tsa Modimo, mme o akanya dikakanyo tsa batho.”+34 Jaanong o ne a bitsa batho ba bantsintsi le barutwa ba gagwe a bo a ba raya a re: “Fa mongwe a batla go ntshala morago, a a iitatole mme a tseye kota ya gagwe ya tlhokofatso* a bo a ntshala morago a sa kgaotse.+35 Gonne ope fela yo o batlang go sireletsa botshelo* jwa gagwe bo tla mo latlhegela, mme ope fela yo o latlhegelwang ke botshelo* jwa gagwe ka gonne e le molatedi wa me le ka ntlha ya dikgang tse di molemo o tla bo boloka.+36 Tota motho o tla boelwa ke eng fa a gapa lefatshe lotlhe mme a latlhegelwa ke botshelo* jwa gagwe?+37 Tota ke eng se motho a ka se ntshang gore a bone botshelo* jwa gagwe?+38 Gonne ope fela yo o tlhabiwang ke ditlhong ka ntlha ya me le ka ntlha ya mafoko a me mo kokomaneng eno e e sa ikanyegeng* le e e nang le boleo, Morwa motho le ene o tla tlhabiwa ke ditlhong ka ntlha ya gagwe+ fa a tla le baengele ba gagwe ba ba boitshepo a le mo kgalalelong e Rraagwe a tla mo e nayang.”+


text:
BAEBELE E FETOLA MATSHELO A BATHO
“Ke ne Ka Simolola go Itharabologelwa”
-
NGWAGA O A TSHOTSWENG KA ONE: 1941
-
NAGA E A TSHOLETSWENG KWA GO YONE: AUSTRALIA
-
BOTSHELO JWA GAGWE JWA PELE: O NE A GOGA MOTSOKO, A TSHWAKGOTSWE KE BOJALWA
TSELA E KE NENG KE TSHELA KA YONE PELE:
Ke goletse kwa Warialda, torotswana e e kwa New South Wales. Warialda ke motse wa temothuo mo go ruilweng dinku le dikgomo, go bo go jalwa mabele le dijalo tse dinnye tsa ditlhaka. Motse ono o phepa e bile ga o na bokebekwa jo bontsi.
E re ka ke ne ke le mogolo mo baneng ba kwa gae ba le lesome, ke ne ka simolola go bereka gore ke thuse ba lelapa la gaetsho ke na le dingwaga di le 13. E re ka ke ne ke sa rutega, ke ne ka bereka mo dipolasing. Fa ke na le dingwaga di le 15, ke ne ka bereka go godisa dipitse le go di kgwabofatsa.
Go bereka mo dipolasing go ne go le monate e bile go le bosula. Ka dinako tse dingwe, ke ne ke itumelela go bereka e bile ke ne ke rata tikologo e ke neng ke nna mo go yone. Ke ne ke a tle ke nne kwa ntle bosigo mo molelong le go leba ngwedi le loapi lo lo tletseng dinaledi fa pheswana e tsiditsana ya bosigo e dira gore go nne le monko o monate o o tswang mo ditlhareng. Ke gopola ke akanya gore go tshwanetse ga bo go na le Mongwe yo o dirileng dilo tseo tse dintle. Ka dinako tse dingwe, ke ne ke lebana le tlhotlheletso e e sa siamang mo dipolasing. Gantsi ke ne ke utlwa dipuo tsa matlhapa e bile go ne go le motlhofo gore ke goge motsoko. Go ise go ye kae, ke ne ka tlwaela go goga motsoko le go dirisa puo ya matlhapa.
Fa ke le dingwaga di le 18, ke ne ka fudugela kwa Sydney. Ke ne ka leka go tsenela sesole mme ke ne ka se ka ka amogelwa ka gonne ke ne ke sa rutega. Ke ne ka bona tiro mme ka nna ngwaga kwa Sydney. Ka yone nako eo, ke ne ka kopana le Basupi ba ga Jehofa ka lekgetlho la ntlha. Ke ne ka amogela taletso ya go nna teng kwa dipokanong tsa bone mme ka bonako ke ne ka lemoga gore dithuto tsa bone di ruta boammaaruri.
Le fa go ntse jalo, moragonyana ga foo, ke ne ka swetsa ka gore ke boele kwa polasing. Ke ne ka feleletsa ke le kwa Goondiwindi, Queensland. Ke ne ka bona tiro, ka nyala mme ka maswabi ka simolola le go nwa.
Nna le mosadi wa me re ne re na le bana ba babedi. Morago ga gore bomorwaarona ba tsholwe, ke ne ka simolola go itharabologelwa. Ke ne ka gakologelwa se ke neng ka se utlwakwa dipokanong tsa Basupi kwa Sydney mme ke ne ka swetsa ka gore ke dire sengwe ka gone.
Ke ne ka bona kgatiso ya bogologolo ya Tora ya Tebelo, e e neng e na le aterese ya ofisi ya lekala ya Basupi ba ga Jehofa ya kwa Australia. Ke ne ka kwala lekwalo ke kopa thuso. Ba ne ba romela Mosupi mongwe yo o pelonomi le yo o lorato kwa go nna. Go ise go ye kae, o ne a ithuta Baebele le nna.
KAFA BAEBELE E FETOTSENG BOTSHELO JWA ME KA GONE:
Fa ke ntse ke ithuta Baebele, ke ne ka lemoga gore ke tshwanetse go dira diphetogo tse dikgolo. Temana ya Baebele e e neng ya nkgatlha ke 2 Bakorintha 7:1. Temana eo e re kgothaletsa gore ‘re intlafatse leswe lengwe le lengwe la nama.’
Ke ne ka swetsa ka gore ke tlogele go goga motsoko le go nwa bojalwa ka tsela e e feteletseng. Go ne go se motlhofo go dira diphetogo tseo, e re ka ke ne ke tlwaetse thata go dira dilo tseo. Mme ke ne ke iketleeditse go tshela ka tsela e e itumedisang Modimo. Se se neng sa nthusa thata ke go dirisa molaomotheo o o mo go Baroma 12:2: “Tlogelang go bopega jaaka tsamaiso eno ya dilo, mme lo fetolwe ka go fetola megopolo ya lona.” Ke ne ka lemoga gore e le gore ke fetole mekgwa ya me, ke ne ke tshwanetse go fetola tsela e ke akanyang ka yone le go leba mekgwa ya me ka tsela e Modimo a e lebang ka teng—e le e e kotsi. Ka thuso ya gagwe ke ne ka kgona go tlogela go goga motsoko le go nwa bojalwa ka tsela e e feteletseng.
“Ke ne ka lemoga gore e le gore ke fetole mekgwa ya me, ke ne ke tshwanetse go fetola tsela e ke akanyang ka yone”
Le fa go ntse jalo, kgwetlho e kgolo e ne e le go tlogela go dirisa puo ya matlhapa. Ke ne ke itse kgakololo ya Baebele e e mo go Baefeso 4:29: “A go se tswe lefoko le le bodileng mo molomong wa lona.” Le fa go ntse jalo, go ne ga tsaya lobaka gore ke tlogele go dirisa puo e e leswe. Ke ne ka thusiwa ke go tlhatlhanya ka mafoko a a mo go Isaia 40:26. Temana eo fa e bua ka magodimo a a tletseng ka dinaledi, ya re: “Tsholeletsang matlho a lona kwa godimo lo bone. Ke mang yo o bopileng dilo tseno? Ke Ene yo o tlisang masomosomo a tsone ka palo, a di bitsa tsotlhe ka maina. Ka ntlha ya bogolo jwa maatla a a boitshegang, le ka go bo a na le nonofo e kgolo, ga go le fa e le nngwe ya tsone e e tlhaelang.” Ke ne ka ipolelela gore fa Modimo a nnile le maatla a go bopa lobopo lo logolo jaana—le ke ratang go le lebelela—ruri a ka kgona go nnaya maatla a go dira diphetogo e le gore ke mo itumedise. Fa ke ntse ke rapela le go dira maiteko, ka iketlo ke ne ka fetola puo ya me.
KAFA KE SOLEGETSWENG MOLEMO KA GONE:
Fa ke ne ke bereka ka dipitse, ke ne ke se na tshono e ntsi ya go buisana le batho e re ka go ne go se na batho ba bantsi mo dipolasing tse ke neng ke bereka mo go tsone. Le fa go ntse jalo, ka thapiso e re e bonang kwa dipokanong tsa Basupi ba ga Jehofa, ke ne ka ithuta go bua le batho sentle. Thapiso eo gape e nthusitse go bua le batho ba bangwe ka dikgang tse di molemo tsa Bogosi jwa Modimo.—Mathaio 6:9, 10; 24:14.
Mo dingwageng di le mmalwa tse di fetileng, ke ntse ke itumelela go nna mogolwane mo phuthegong. Ke tshiamelo go dira sotlhe se nka se kgonang go thusa badumedimmogo le nna. Le fa go ntse jalo, tshegofatso e kgolo ke go bo ke direla Jehofa mmogo le mosadi wa me yo o rategang le bana ba rona ba bantle.
Ke leboga Jehofa go bo a dirile gore nna—motho yo o sa rutegang—ke rutiwe ke ene. (Isaia 54:13) Ke dumalana ka botlalo le mafoko a a mo go Diane 10:22, a a reng: “Tshegofatso ya ga Jehofa—ke yone e e humisang.” Nna le ba lelapa la me re lebile pele go ithuta mo go oketsegileng ka Jehofa le go mo direla go ya go ile.


text:
Bubi
Bubi bo twaelesegileng ka leina la sekgoa (web) ke moago o o dirwang ke Segokgo ele tulo ya sone kgotsa ntlo ya sone. Bubi ke moila kgotsa tsela e Segokgo se tsamayang mo go one go ka batla se se jewang. Bubi bo sale bo nna teng mo dingwageng tse di Sekete tse di fetileng bo dirwa ke Segokgo. Ditshedi tse di potlana di kgona go tshwarwa ke bubi jwa segokgo e bo e nna dijo tsa dikotla tsa segokgo.[1]
Mefuta ya Bubi[fetola | Fetola Motswedi]
Mefuta ya Bubi e mentsi ebile ke yone e e farologanyang Digokgo.
Metswedi[fetola | Fetola Motswedi]
- ↑ "Oxford Dictionaries - The World's Most Trusted Dictionary Provider". Oxford Dictionaries. Retrieved 16 March 2018.


text:
Home » Hindi Pop Songs » Jaane Jaana Tum Mujhe Madira Se Bhara Mehkhana Lagti Ho Song
Jaane Jaana Tum Mujhe Madira Se Bhara Mehkhana Lagti Ho Mp3 Song Download
Jaane Jaana Tum Mujhe Madira Se Bhara Mehkhana Lagti Ho Mp3 Download Lil Golu
Jaane Jaana Tum Mujhe Madira Se Bhara Mehkhana Lagti Ho Mp3 Song Pagalworld, Jaane Jaana Tum Mujhe Madira Se Bhara Mehkhana Lagti Ho Song Pagalworld, Jaane Jaana Tum Mujhe Madira Se Bhara Mehkhana Lagti Ho Mp3 Pagalworld, Jaane Jaana Tum Mujhe Madira Se Bhara Mehkhana Lagti Ho sung by Lil Golu Mp3 Song Download, Jaane Jaana Tum Mujhe Madira Se Bhara Mehkhana Lagti Ho


text: 4 Bakaulengwe ba me ba ke ba ratang le ba ke tlhologeletsweng go ba bona, lo dira gore ke itumele e bile lo tshwana le serwalo mo go nna.+ Baratwa, ke lo rotloetsa gore lo tswelele lo ikanyega+ mo Moreneng.2 Ke rotloetsa Yudia le Sentike, balatedi ba Morena, gore ba rarabolole dikgotlhang tsa bone.*+3 Le wena mokaulengwe wa me yo o dirang le nna ka pelo yotlhe,* ke kopa gore o nne o thusa basadi bano ba ba oleng ba tsoga* le nna re rera dikgang tse di molemo, mmogo le Kelemente le badirimmogo le nna ba bangwe, ba maina a bone a leng mo bukeng ya botshelo.+4 Itumeleng ka metlha ka ntlha ya Morena. Ke boa gape ke re, Itumeleng!+5 A batho botlhe ba bone gore ga lo tlhogoethata.+ Morena o gaufi.6 Lo se ka lwa tshwenyega ka sepe,+ mme rapelang Modimo ka metlha, lo mo kope* gore a lo kaele mo go sengwe le sengwe e bile lo mo leboge ka metlha.+7 Fa lo dira jalo, Modimo o tla lo naya kagiso+ e batho ba ka se kgoneng go e tlhaloganya, mme ka tsela eo o tla disa dipelo tsa lona+ le megopolo ya lona a dirisa Keresete Jesu.8 La bofelo bakaulengwe, tswelelang lo akanya* ka dilo tse di boammaaruri, tse di botlhokwa, tse di siameng, tse di phepa, tse di rategang, tse di buiwang bontle, tse di molemo le tse di tshwanelwang ke pako.+9 Itlwaetseng go dira dilo tse lo di ithutileng, tse lo di amogetseng, tse lo di utlwileng lwa bo lwa di bona mo go nna,+ mme Modimo wa kagiso o tla nna le lona.10 Ke itumela thata e bile ke leboga Morena gore lo ne lwa simolola go nkgopola.+ Tota le fa lo ne lo nkgopola, ga lo a ka lwa nna le tshono ya go bontsha seo.11 Ga ke bue jaana ka gonne ke tlhoka sengwe. Ke ithutile go kgotsofala fa ke le mo maemong ape fela.+12 Ke a itse gore go ntse jang go nna le dilo di se kae+ le go nna le dilo tse dintsi. Mo maemong otlhe ke ithutile sephiri sa kafa go kgora le go tshwarwa ke tlala go ntseng ka gone le kafa go nna le letlotlo le go tlhoka go ntseng ka gone.13 Ke kgona go dira dilo tsotlhe ka ntlha ya yo o nnayang maatla.+14 Le fa go ntse jalo, lo ne lwa dira sentle fa lo ne lo nthusa fa ke le mo mathateng.15 Tota e bile, lona Bafilipi, lo a itse gore fa ke ne ke tloga kwa Makedonia fa lo sena go utlwa ka dikgang tse di molemo, ga go na phuthego epe e e neng ya nthusa fa e se ya lona fela.+16 Fa ke ne ke le kwa Thesalonika, lo ne lwa nthomelela dilo tse ke di tlhokang ka makgetlo a le mabedi.17 Ga se gore ke batla gore lo nneye dimpho. Ke ipatlela fela gore lo amogele tuelo* e lo tla e newang fa lo aba.18 Le fa go ntse jalo, ke na le sengwe le sengwe se ke se tlhokang le mo go oketsegileng. Ke kgotsofaletse se lo se nthomeletseng ka Epaforodito.+ Mpho ya lona e tshwana le lonko lo lo nkgang monate,+ setlhabelo se se itumedisang Modimo.19 Mme Modimo wa me yo o nang le dikhumo tsotlhe tse di galalelang o tla lo naya dilo tsotlhe tse lo di tlhokang+ a dirisa Keresete Jesu.20 Jaanong Modimo le Rara wa rona o tshwanetse go newa kgalalelo ka bosakhutleng le go ya go ile. Amen.21 Ntumedisetseng mongwe le mongwe yo o boitshepo yo e leng morutwa wa ga Keresete Jesu. Bakaulengwe ba ba nang le nna ba a lo dumedisa.22 Botlhe ba ba boitshepo, segolobogolo ba ba nnang mo ntlong ya segosi ya ga Kaesara,+ ba a lo dumedisa.23 E kete Morena Jesu Keresete a ka lo naya bopelonomi jo bogolo* ka ntlha ya moya o montle o lo nang le one.


text:
ETSA TUMELO YA BONE | SARA
“O Mosadi yo Montle”
SARA o mo kamoreng mme o a e keleka. Matlho a mosadi yono wa kwa Botlhabagare a ne a bontsha tsela e a neng a ikutlwa ka yone. A a ne a bontsha kutlobotlhoko? Fa go le jalo, lebaka la gagwe le a utlwala. Ene le monna wa gagwe e bong Aborahame ba ne ba feditse dingwaga tse dintsi ba itumelela go nna mo ntlong eno. * E ne e setse e le legae la bone.
Ba ne ba nna kwa toropong e e neng e tlhabologile thata ya Ure e bile toropo eo e ne e tletse ka bagwebi le batho ba ba itseng tiro ya diatla. Ka jalo, go bonala Aborahame le Sara ba ne ba na le dithoto tse dintsi. Mme Sara o ne a rata ntlo ya gagwe fela thata. Go ne go diragetse dilo tse dintsi tota mo ntlong eno, tse di itumedisang le tse di botlhoko. Ba ne ba rapela Modimo wa bone e bong Jehofa mo go yone. Go na le mabaka a mantsi a a neng a dira gore Sara a e rate jalo.
Mme o ne a ikemiseditse go tlogela dilo tseo tsotlhe. Le fa a ne a na le dingwaga di ka nna 60, o ne a tlile go tsaya loeto go ya kwa mafelong a a sa a itseng e bile a le kotsi mme a sa itse gore a o tla boela gae. Go tlile jang gore a iphitlhele a le mo boemong jono jo bo ileng jwa fetola botshelo jwa gagwe? Mme re ka ithuta eng mo sekaong sa gagwe?
“TSWA MO LEFATSHENG LA GAENO”
Sara a ka tswa a goletse kwa Ure. Gone jaanong lefelo leo ke marope fela. Mme ka nako ya ga Sara, dikepe tsa barekisi di ne di kgabaganya Noka ya Euferatese di ya kwa motseng oo di pegile dithoto tse di tlhwatlhwakgolo tse di tswang kwa mafelong a a kgakala. Motse wa Ure o ne o tlhanasela mme dikepe tse dintsi tse di rweleng dithoto di ne di tsena di tswa mo boemakepeng jwa motse oo. Sara o tshwanetse a bo a ne a itse batho ba motse oo o o tlhanaselang ka gonne a goletse mo go one. Le bone ba tshwanetse ba bo ba ne ba mo itse ka gonne o ne a le montle e bile a tswa mo lelapeng le le itsegeng.
Baebele ya re Sara o ne a dumela mo Modimong mme e seng mo modimong wa ngwedi wa kwa Ure. Batho ba motse oo ba ne ba agetse modimo wa bone kago e e kwa godimo thata. Mme Sara ene o ne a obamela Modimo wa boammaaruri e bong Jehofa. Baebele ga e tlhalose gore go tlile jang gore a dumele mo go Jehofa. Mme se re se itseng ke gore rraagwe e ne e le moobamedi wa medimo ya maaka. Sara o ne a nyalwa ke Aborahame mme Aborahame o ne a mo feta ka dingwaga di le lesome. * (Genesise 17:17) Moragonyana Aborahame o ne a bidiwa “rre wa botlhe ba ba nang le tumelo.” (Baroma 4:11) Lenyalo la bone le ne le nonofile, ba tlotlana, ba buisana sentle e bile ba dirisana mmogo go rarabolola mathata a a boima. Mme sa botlhokwa le go feta, boobabedi ba ne ba rata Modimo wa bone Jehofa.
Genesise 11:30) Ka nako eo, go sa tshole bana e ne e le selo se se utlwisang botlhoko tota. Mme Sara o ne a tswelela a ikanyega mo Modimong wa gagwe le monneng wa gagwe. Setlogolo sa bone e bong Lote o ne a nna le bone. Letsatsi lengwe, dilo di ne tsa fetoga.Sara o ne a rata monna wa gagwe tota e bile ba ne ba agile gaufi le ba masika a bone kwa Ure. Mme go ise go ye kae, ba ile ba lebana le boemo jo bo sa itumediseng. Baebele ya re Sara e ne e “le moopa; o ne a se na ngwana.” (
Aborahame o ne a tla kwa go Sara a itumetse thata. O ne a sa dumele se se sa tswang go direga. Modimo wa bone o ne a buile le ene, tota e bile o ne a tlhageletse kwa go ene a dirisa moengele! Akanya fela kafa Sara a neng a gakgametse ka gone a emetse go utlwa gore Aborahame a reng, a ntse a raya Aborahame a re: “O go reile a reng? Ao tlhe mpolelele!” Gongwe Aborahame o ne a nna fa fatshe gore a kgone go kgwa mowa; go tswa foo a bo a mmolelela se Jehofa a mmoleletseng sone fa a ne a re: “Tswa mo lefatsheng la gaeno le mo go ba losika lwa gago mme o tle mo lefatsheng le ke tla le go bontshang.” (Ditiro 7:2, 3) Fa ba sena go bua, ba ne ba nna fa fatshe mme ba simolola go akanya ka kabelo e Jehofa a ba neileng yone. Ba ne ba tla tlhoka go tlogela botshelo jwa bone ba bo ya go kgarakgatshega. Sara o ne a ikutlwa jang ka kgang eo? Ga go pelaelo gore Aborahame o ne a emetse go utlwa gore mosadi wa gagwe a reng. A o ne a tla mo ema nokeng?
Re ka tswa re sa tlhaloganye tshwetso e Sara a neng a lebane le yone. Gongwe o ka re: ‘Nna Modimo ga a ise a nkope go dira selo sa mofuta oo.’ Mme gone rotlhe re lebane le seemo se se tshwanang. Re tshela le batho ba ba ratang madi, ba ba re kgothaletsang gore re tlhome mogopolo mo menateng le mo go nneng le dikhumo. Mme Baebele yone e re kgothaletsa gore re beye tiro ya Modimo kwa pele ga dilo tse re di batlang. (Mathaio 6:33) Fa o ntse o ithuta ka Sara, ipotse jaana: ‘Nna ke tla tlhopha go dira eng?’
BA NE BA TSWA MO MOTSENG
Sara a ka tswa a ne a sa itse gore a tseye eng a tlogele eng. O ne a ka se ka a tsaya dilo tse di dikgolo tse di neng di ka se tsene mo kareng ya ditonki le dikamela. Go bonala ba ne ba tshwanelwa ke go rekisa kgotsa go aba dilo dingwe. Gape o ne a ka se tlhole a nna mo lefelong le le nang le marekisetso a korong, mabele, nama, maungo, diaparo le dilo tse dingwe.
Gongwe go ne go le thata gore Sara a tlogele ntlo ya gagwe. Fa e le gore ntlo eo e ne e tshwana le matlo a baithutamarope ba a epolotseng kwa Ure, ruri Sara o ne a tlogela botshelo jo bo monate. Mangwe a matlo ao a ne a na le diphaposi tse dintsi, metswedi ya metsi a a phepa le thulaganyo ya go tsamaisa metsi a a leswe. Tota le matlo a maemo a a kwa tlase a ne a na le marulelo a a siameng, mabota le ditswalo tse di tswalegang sentle. A tente e nee ka sireletsa batho jalo gore ba se ka ba tlhaselwa ke dikebekwa, ditau, mangau, dibera le diphiri—dilo tse di neng di le gone ka dinako tseo?
Mme go tweng ka ba losika? Sara o ne a tlogela mang? Go tshwanetse ga bo go ne go le thata gore a ikobele taelo ya Modimo ya gore ba ‘tswe mo nageng ya gabone le mo go ba losika lwa bone.’ Mosadi yono yo o botsalano e bile a le lorato, a ka tswa a ne a na le bomogoloe, bomonnawe, ditlogolo, borakgadi le bomalome ba a neng a ba rata thata mme a ka se tlhole a ba bona gape. Le fa go ntse jalo, letsatsi le letsatsi Sara o ne a nna a ipaakanyetsa go tsamaya.
Le fa a ne a lebana le dikgwetlho tseo, o ne a setse a ipaakanyeditse go tsamaya ka nako e e tlhomilweng. Le fa tlhogo ya lotso e bong Tera a ne a na le dingwaga di ka nna 200, o ne a tshwanetse go buledisa Aborahame le Sara. (Genesise 11:31) Sara o ne a tla tshwanelwa ke go dira ka natla go tlhokomela monnamogolo yono. Lote le ene o ne a tshwanetse go tsamaya le bone fa ba ne ba ikobela taelo ya Modimo ya gore ba ‘tswe mo lefatsheng la Bakaladia.’—Ditiro 7:4.
Kara eo ya bone e ne ya tsamaya dikilometara di ka nna 960 ka tsela ya Euferatese go ya kwa Harana, e e kwa bokonebophirima. Ba ne ba nna kwa Harana ka nakwana. Tera a ka tswa a ne a setse a lwala, a sa kgone go tswelela ka loeto. Ba ne ba nna koo go fitlha a tlhokafala a na le dingwaga di le 205. Nako nngwe pele ba tswa kwa Harana, Jehofa o ne a bua le Aborahame gape a mo raya a re a ye kwa lefatsheng le a tla le mmontshang. Mo lekgetlong leno, Modimo o ne a mo solofetsa jaana: “Ke tla dira setšhaba se segolo ka wena.” (Genesise 12:2-4) Mme fa ba ne ba tswa kwa Harana, Aborahame o ne a na le dingwaga di le 75, Sara a na le di le 65 mme ba se na bana. Setšhaba se segolo se ne se tla tswa jang mo go Aborahame? A o ne a tla batla mosadi yo mongwe? Ka nako eo, go nyala basadi ba bantsi go ne go tlwaelegile, ka jalo, gongwe Sara o ne a akantse ka kgang eo.
Ba ne ba tswa kwa Harana mme ba tsena tsela. Baebele ya re Aborahame le lelapa la gagwe ba ne ba tswa kwa Harana ba tshotse dithoto tse ba neng ba di kokoantse e bile ba na le batho ba bangwe. (Genesise 12:5) Batho bao e ne e le bomang? E ka tswa e ne e le batlhanka ba bone. Le fa go ntse jalo, Aborahame le Sara ba ne ba bolelela batho ba ba neng ba ba reetsa ka se ba se dumelang. Polelo nngwe ya bogologolo ya Sejuda ya re batho bangwe ba go buiwang ka bone mo temaneng eno, e ne e le basokologi ba ba neng ba simolotse go obamela Jehofa. Fa e le gore go ntse jalo, go raya gore tumelo ya ga Sara e ne e dira gore a tlhatswe batho pelo fa a bua le bone ka Modimo wa gagwe le tsholofelo e a nang le yone. Go botlhokwa gore re etse Sara ka gonne re tlhoka tumelo e e oketsegileng le tsholofelo mo nakong e re tshelang mo go yone. Fa o ithutile sengwe se se kgatlhang mo Baebeleng, a o ka tlotlela mongwe ka sone?
“GO FOLOGELA KWA EGEPETO”
Fa ba sena go kgabaganya Euferatese mo e ka nnang ka Nisane 14, 1943 pele Jesu a tla mo lefatsheng, ba ne ba ya kwa borwa kwa lefatsheng le Jehofa a neng a ba solofeditse lone. (Ekesodo 12:40, 41) Akanya Sara a ntse a lebaleba a kgatlhilwe ke bontle, dilo tse di farologaneng le maemo a bosa a lefelo leo. Gaufi le ditlhare tse dikgolo tsa More go bapa le Shekema, Jehofa o ne a bonala kwa go Aborahame gape a bo a mo raya a re: “Ke tlile go naya losika lwa gago lefatshe leno.” Ruri lefoko “losika” lo ne lwa dira gore Aborahame a itumele thata. Go ile ga dira gore a akanye ka nako ya fa Jehofa a ne a bolelela pele gore nako nngwe losika lwa mosadi lo tla nyeletsa Satane. Jehofa o ne a setse a boleletse Aborahame gore setšhaba se se tla tswang mo go ene se ne se tla bulela batho botlhe mo lefatsheng tshono ya go segofadiwa.—Genesise 3:15; 12:2, 3, 6, 7.
Le fa go ntse jalo, lelapa leo le ne le sa ntse le tla kopana le mathata. Go ne ga nna leuba mo Kanana mme Aborahame o ne a tsaya lelapa la gagwe a bo a ya borwa kwa ntlheng ya Egepeto. O ne a belaela gore go tla tlhaga mathata kwa pele. Ka jalo o ne a raya Sara a re: “Jaanong, tsweetswee! ke itse sentle gore o mosadi yo montle. Ka jalo go tlile go diragala gore Baegepeto ba go bone mme ba tla re, ‘Yono ke mosadi wa gagwe.’ Mme ruri ba tla mpolaya, mme wena ba tla go boloka o ntse o tshela. Tsweetswee o re o kgaitsadiake, gore dilo di tle di ntsamaele sentle ka ntlha ya gago, mme ruri moya wa me o tla tshela ka ntlha ya gago.” (Genesise 12:10-13) Goreng Aborahame a ne a kopa gore a bue jalo?
Aborahame e ne e se ramaaka kgotsa legatlapa jaaka batshwayadiphoso bangwe ba bua. Tota o ne a bua boammaaruri fa a re Sara ke kgaitsadie. Aborahame le Sara ba ne ba itse gore boikaelelo jwa Modimo jwa losika lo lo kgethegileng bo ne bo le botlhokwa go gaisa sengwe le sengwe, ka jalo, go ne go le botlhokwa go sireletsa Aborahame. Mo godimo ga moo, dipatlisiso tsa baithutamarope di bontshitse gore go ne go tlwaelegile kwa Egepeto gore banna ba ba nang le taolo ba tseye basadi ba banna ba bangwe ba bo ba bolaya banna bao. Ka jalo, Aborahame o ne a dira dilo ka botlhale mme Sara o ne a mo ikobela.
Ka bonako fela, se Aborahame a neng a se boifa se ne sa direga. Bangwe ba dikgosana tsa ga Faro ba ne ba kgatlhiwa ke bontle jwa ga Sara—selo se se neng se sa tlwaelega ka batho ba dingwaga tsa gagwe. Ba ne ba bolelela Faro ka ene mme a laela gore mosadi yoo a tsewe! Ga go pelaelo gore Aborahame o ne a utlwile botlhoko thata le gore Sara o ne a tshogile. Le fa go ntse jalo, go lebega Sara a ne a tshwerwe jaaka moeng wa maemo a a kwa godimo e seng jaaka lelata. Gongwe Faro o ne a ikaeletse go dira gore Sara a mo kgatlhegele le go mo ngokela ka dikhumo tsa gagwe, go tswa foo a bo a buisana le Aborahame gore a nyale Sara.—Genesise 12:14-16.
Akanya ka Sara a lebile lefatshe la Egepeto a eme fa fensetereng ya ntlo ya segosi. O ne a ikutlwa jang fa a ne a nna mo ntlong e e nang le mabota, marulelo e bile a ja dijo tse di monate gape? A o ne a kgatlhilwe ke botshelo joo jwa manobonobo—jo gongwe bo neng bo gaisa jwa kwa Ure? Tota Satane o ne a ka itumela fa Sara a ka bo a tlogetse Aborahame a bo a nyalwa ke Faro! Mme Sara ga a ka a dira jalo. O ne a ikanyega mo monneng wa gagwe, mo lenyalong le mo Modimong. E kete banyalani botlhe ba ka etsa sekao sa ga Sara ka go nna ba ikanyega le fa ba tshela mo lefatsheng leno le le bosula. A o ka etsa Sara ka go nna o ikanyega fa o dirisana le batho ba o ba ratang le ditsala tsa gago?
Jehofa o ne a sireletsa mosadi yono yo o rategang ka go tlisetsa Faro le ba ntlo ya gagwe masetlapelo. Fa Faro a sena go itse gore Sara ke mosadi wa ga Aborahame, o ne a mmusetsa kwa monneng wa gagwe a bo a kopa gore lelapa la bone le tswe mo Egepeto.(Genesise 12:17-20) Ruri Aborahame o ne a itumeletse go busediwa mosadi wa gagwe yo o rategang! Gopola gore o ne a reile Sara a re: “Ke itse sentle gore o mosadi yo montle.” Mme o ne a rata bontle jo bongwe jwa ga Sara—bontle jo bo gaisang ditebego. Sara o ne a le pelontle, bontle jo Jehofa a bo tsayang bo le botlhokwa thata. (1 Petere 3:1-5) Rotlhe re ka kgona go nna le bontle jo bo ntseng jalo. Re ka kgona go etsa tumelo ya ga Sara fa re ka tlhoma mogopolo mo go nneng le kamano e e siameng le Modimo, re bolelela ba bangwe se re se itseng ka Modimo le go ikobela melao ya Gagwe ya boitsholo le fa re ka raelwa jang.
^ ser. 3 Kwa tshimologong ba ne ba bidiwa Aberame le Sarai mme re ba itse ka maina a Jehofa a ileng a ba naya one moragonyana.—Genesise 17:5, 15.
^ ser. 8 Rraagwe Aborahame le Sara e ne e le Tera mme mongwe le mongwe o ne a na le mmaagwe. (Genesise 20:12) Le fa gone jaanong molao wa Modimo o sa letlelele motho gore a nyale kgaitsadie, re tshwanetse go gopola gore maemo a nako eo a ne a sa tshwane le a gompieno. Boleo bo ne bo ise bo tsenelele thata mo bathong ka gonne go ne go sa feta lobaka lo loleele Adame le Efa ba leofile. Batho ba ne ba itekanetse mo mmeleng, ka jalo, go nyala mongwe wa losika ka nako eo go ne go sa tlise mathata a botsogo. Mme morago ga dingwaga di ka nna 400, dilo di ile tsa fetoga ka gonne molao wa Modimo o ne o iletsa batho go tlhakanela dikobo le mongwe wa losika.—Lefitiko 18:6.


text:
GO THUSA LELAPA | LENYALO
Tsela ya go Laola Tiriso ya Madi
KGWETLHO
Fa o leba diteitemente tsa banka le dipampitshana tsa dikoloto, o lemoga gore madi a lona a felela fela mo phefong. Lo sa le basha mo lenyalong mme tsela e lo dirisang madi ka yone e setse e dule mo taolong. A ke molato wa molekane wa gago? Iketle pele! Sekasekang kgang eno mmogo mme lo akanye ka mabaka mangwe a a ka tswang a lo tsentse loobabedi mo mathateng ano. *
LEBAKA LA GO BO GO DIREGA
Phetogo. Fa e le gore o ne o nna kwa gae pele o tsena mo lenyalong, o ka tswa o sa tlwaela go duela dikoloto le go dirisa madi le mongwe. Gape wena le molekane wa gago lo ka tswa lo dirisa madi ka ditsela tse di sa tshwaneng. Ka sekai, yo mongwe a ka tswa a rata go dirisa madi mme yo mongwe ene a rata go boloka madi. Go tsaya nako gore banyalani ba dire diphetogo mme ba nne le tsela e ba dumalanang ka yone ya go dirisa madi.
Go beela dilo nako e e tlang. Jim, yo jaanong e leng rakgwebo yo o atlegileng o a dumela gore fa a ne a sa le mosha mo lenyalong, lebaka la go bo a sa kgone go rulaganya dilo sentle le ne la mo digela mo dikolotong. A re: “E re ka ke ne ke diega go duela dikoloto, nna le mosadi wa me re ne ra felela re duela dikete tsa diranta ka ntlha ya go duela thari. Re ne ra felelwa ke madi!”
Serai sa go reka ka “madi a o sa a boneng.” Go motlhofo go tsena mo dikolotong fa o sa bone madi a tswa mo sepatšheng sa gago. Go ka nna jalo fa e le gore gantsi o duela ka karata ya sekoloto kgotsa ya banka, o reka mo Internet e bile o banka ka mekgwa ya ileketeroniki. Lebaka la go bo go adima madi go le motlhofo le lone le ka dira gore go nne motlhofo gore banyalani ba basha ba tsene mo dikolotong.
Le fa lebaka e ka tswa e le lefe, dikgang tsa madi di ka baka mathata a a masisi mo lenyalong la gago. Buka ya Fighting for Your Marriage ya re: “Bontsi jwa banyalani ba re madi ke one bothata jo bogolo, go sa kgathalesege gore ba na le madi a a kana kang. Gantsi madi ke one a bakang dikgotlhang.”
SE LO KA SE DIRANG
Ikemisetseng go dirisana mmogo. Mo boemong jwa go tshwaana diphoso, dirisanang mmogo gore lo laole tsela e lo dirisang madi ka yone. Dirang tshwetso di tloga fela gore lo ka se letle kgang eno e senya kamano ya lona.—Molaomotheo wa Baebele: Baefeso 4:32.
Nnang le lenaane la kafa lo tla dirisang madi ka teng. Kwalang ditshenyegelo tsa lona tsotlhe tsa kgwedi go sa kgathalesege gore di dinnye go le kana kang. Seo se tla lo thusa go bona gore madi a lona a ya kae le go bona gore ke fa kae mo lo dirisang madi teng go sa tlhokege.
Dirang lenaane la ditshenyegelo tsa lona tsa botlhokwa, go akaretsa dijo, diaparo, rente kgotsa sekoloto sa ntlo, sekoloto sa koloi le tse dingwe. Kwalang madi fa thoko ga sengwe le sengwe, go bontsha gore lo akanyetsa go dirisa madi a a kana kang mo go sone mo lobakeng lo lo beilweng lwa nako, gongwe kgwedi.—Molaomotheo wa Baebele: Luke 14:28.
“Moadingwa ke motlhanka wa motho yo o mo adimang.”—Diane 22:7
Kgwedi le kgwedi beelang madi kwa thoko a ditshenyegelo tse di farologaneng (dijo, rente, lookwane lwa koloi, jalo le jalo). Ba bangwe ba dira seno ka go tsenya madi mo dienfelopong, nngwe le nngwe e le ya ditshenyegelo tse di rileng. * Fa madi a fela mo enfelopong, ba ka tlogela go dirisa madi mo karolong eo ya ditshenyegelo kgotsa ba ka adima madi mo enfelopong e nngwe.
Sekaseka sesha tsela e o lebang dithoto ka yone. Boitumelo ga bo tlisiwe ke go nna le dilo tsa bosheng. Aitsane, Jesu o ne a re: “Le e leng fa motho a na le letlotlo botshelo jwa gagwe ga bo nne gone ka ntlha ya dilo tse a di ruileng.” (Luke 12:15) Gantsi tsela e o dirisang madi ka yone e bontsha gore a o dumela mafoko ao.—Molaomotheo wa Baebele: 1 Timotheo 6:8.
Dira diphetogo. Aaron, yo o nang le dingwaga tse pedi a nyetse a re: “Dilo tse di jaaka thelebishene e e duelelwang ya diteishene tse dintsi le go ja kwa diresetšhurenteng di ka lebega di sa je madi a mantsi kwa tshimologong, mme di ka go tsenya mo dikolotong fa nako e ntse e ya. Re ne ra tshwanelwa ke go ithuta go gana dilo dingwe gore re se ka ra dirisa madi a re se nang one.”


text:
Ghuma Di Mela Badh Ke Song | Masuri Lal Yadav
Ghuma Di Mela Badh Ke
Song Artists
- Masuri Lal YadavSinger
- Puja GulshanSinger
- Lord GComposer
- Bacchu BihariComposer
- Santosh NidrdiLyricist
About Ghuma Di Mela Badh Ke Song
Listen to Masuri Lal Yadav Ghuma Di Mela Badh Ke MP3 song. Ghuma Di Mela Badh Ke song from the album Ghuma Di Mela Badh Ke is released on Jan 2022. The duration of song is 04:00. This song is sung by Masuri Lal Yadav.
Related Tags - Ghuma Di Mela Badh Ke, Ghuma Di Mela Badh Ke Song, Ghuma Di Mela Badh Ke MP3 Song, Ghuma Di Mela Badh Ke MP3, Download Ghuma Di Mela Badh Ke Song, Masuri Lal Yadav Ghuma Di Mela Badh Ke Song, Ghuma Di Mela Badh Ke Ghuma Di Mela Badh Ke Song, Ghuma Di Mela Badh Ke Song By Masuri Lal Yadav, Ghuma Di Mela Badh Ke Song Download, Download Ghuma Di Mela Badh Ke MP3 Song


text:
Keynote address by North West Premier, Prof Tebogo Job Mokgoro, at the Provincial launch of 16 days of Activism against the abuse of woman and children held at the Setlagole sports grounds, on Monday 25 Novemebr 2019
Programme Director
MEC for Social Development, Mme Boitumelo Moiloa
MEC for Education, Mme Maphefo Matsemela
MEC for Community Safety and Transport Management, Rre Sello Lehari
MEC for Finance, Mme Motlalepula Rosho
MEC for Arts, Sport, Culture and Recreation, Mme Galebekwe Tlhapi
The Executive Mayor of the Ngaka Modiri Molema District Municipality, Cllr Justice Makolomakwa
The Mayor of the Ratlou Local Municipality, Cllr Francisco Ntwe
Magosi a rona ao a tlotlegang, bogolo segolo Kgosi Letsapa gammogo le Kgosi Phoi, re lebogetse kamogelo e e mofuthu go tswa go lona beng ba mmu.
Councillors present
Tlhogo ya nama-o-sa-tshwere ya Lefapha la Tlhabololo ya Loago, Mme Masego Mekgwe le batlhankedi bagolo ba puso ya North West bao ba na leng rona gompieno
Baeng botlhe ba tlotlo
Maloko a Bobega Dikgang
Bagaetsho,
Barolong dumelang.
Ke ka boitumelo gore ke be ke eme fano mo motseng ono wa Setlagole mo masepaleng wa selegae wa Ratlou, re thankgolola letsholo leno la malatsi a le lesome le borataro ao a lebisitswe go lwantsha tshotlakako ya basadi le bana lefatshe ka bophara.
Maitlhomo magolo a letsholo leno ke go lemosa Bagaetsho gore re le puso re karolo ya go netefatsa fa basadi, bana le batho bao tshelang ka bogole ba tshwanetse gore le bone ba tshele ka pabalesego ka metlha yotlhe.
Lebaka legolo gore re be le mo Setlagole go thankgolola letsholo ke sesupo sa gore rona re le puso, re tsaya tsia maiteko a go tokafatsa matshelo a baagi ba rona bao ba dulang mo metse magaeng le go netefatsa fa le bona ba kgona go iponela ditirelo tseo puso e tswelelang go neelana ka tsona go baagi ba profense ya rona.
Bagaetsho, dipatlisiso di supa fa metse magae ya rona e tshwana le Setlagole e aparetswe ke lehuma, tshotlakako ya basadi le bana, petelelo ya makgarebe a basha, tiriso e botlhaswa ya nnotagi le diritabatsi, go thapiwa ga bana go dira tiro eo e lebaganeng bagolo gammogo le malapa ao a eteletsweng pele ka bana ka ntlha ya gore bagolo ba seo mo malapeng ao.
Mme monongwaga re keteka dingwaga di le masome-a-mabedi le bongwe a letsholo la go lwantsha tshotlakako ya basadi le bana; mme seo e tswelela go nna sesupo sa gore maitlhomo le maitlamo a rona re le puso a etegela go ya pele gore ka letsatsi lengwe tshotlakako ya basadi le bana di seke tsa tlhola e nna selomodiro.
Go botlhokwa, Bagaetsho, gore fa re tsweletsa letsholo leno, re akaretse banna le basimane bao ba santseng ba gola gore ba tle ba itse gore ga gona mosadi kgotsa ngwana yo o tshwanetseng gore a sotliwe ke thupa kgotsa thobalano.
Mo malatsing le dikgwedi tseo di fetsang go feta monongwaga, re ntse re utlwa metswedi ya dikgang e re begela ka go bolawa le go sotliwa ga basadi mo nageng ya rona – lo tla gopola go bolawa ga Uyinene Mrwetyana ko Motse-Kapa gammogo le dikgetsi tse dintsi tse re itseng ka tsona mo Afrika Borwa jaaka a ikadile; ke ka moo re leng kwano gompieno go dira boikuelo go makau le borre gore ba efoge thaelesego ya go utlwisa basadi le bana botlhoko.
Re dira boikuelo jono ka gore re itse gore go dira yalo ga bona go tlogela sello, kutlobotlhoko le khurano ya meno mo malapeng a le mantsi mo Afrika Borwa; ka jalo re a re “borra go lekane, a re se utlwiseng bao re tshwanetseng go ba tlhokomela botlhoko”.
Bagaetsho, tiriso dikgoka ga e age motse mme e paledisa basadi, basetsana le bana gore e nne batho-sechabeng kamoso ka go nne mabadi a teng a tsaya sebaka gore a fole, fa e le gore a kgona go fola.
Borra le Bomma, re le puso le sechaba, re setse dirile go tlala seatla go lwantsha botlhokotsebe le tsotlhakako, mme fela ke tumelo ya rona eo e tletseng gore fa re dirisano mmogo, re ka fitlhelela go feta moo re setse re dirile ka gone.
Re setse re kgonne go fetela mekgwa le megopolo ya basimane le banna mabapi le ka mokgwa yoo ba lebelelang basadi, basetsana le bana ka gone – mme seo ga se ree gore re dule fatshe re ipolelele gore tiro ya rona e weditse.
Re santse re emetswe ke namane e tona ya tiro kwa pele Bagaetsho; mme re ka bona diphitlhelelo fa dira mmogo, re ipopile ngatana e le nngwe.
Go ya ka dipalopalo tse di rebotsweng ke ba Tirelo ya Sepodisi ya Afrika Borwa sesheng jaana, go bolawa ga basadi go ile tlase ka dipersente di ka nna tlhano fa o sotliwa ga basadi ka thobalano go fokotsegile ka dipersente di ka nna 0,4.
Mme seo se sa namatsheng ke gore go ketekiwa ga basadi go oketsegile ka dipersente di ka feta di atimela pedi; ka jalo go tla nna botlhokwa gore re le puso gammogo le morafe re natlafatse maitlhomo a rona go lwantsha botlhokotsebe joo re bo itemogelang mabapi le go sotliwa ga bana le basadi.
Jaaka karolo ya letsholo leno, gompieno re tsogile re etetse le go kopana le batswa setlhabelo ba tiriso ya dikgoka, mme go ne go utlwisa botlhoko go ba reetsa ba re anegela seo se ba diragaletseng.
Bagaetsho re tshwenyegile thata re le puso ya North West morago ga go utlwa dipego tseo di reng go na le bothata jo bo etegetseng go ya pele mo Ratlou jwa gore basha ba tsweletse go ithwala ka tsela eo makatsang, mme borragwe bana bao ga ba itsiwe ebile fa ba itsege, ga ba tsee maikarabelo a go godisa bana bao.
Re fitlheletse gore mo makgetlong a le mantsi, basetsana bao ba nnang mo mmeleng ba diragalelwa ke seo ka gore lehuma le a bo le le lentsi kwa lapeng kgotsa ba tsene mo thobalanong kwa ntle ga thato ya bona. Bagaetsho, ga go na ka moo re ka tlogelang seemo se ntse ka mokgwa yoo se leng ka gona.
Ke ka moo re ikuelang go maloko a Tirelo ya Sepodisi ya Afrika Borwa gammogo le dikgotla-tshekelo gore ba dire ka natla go netefatsa gore bao ba tlhokofatsang basadi, basetsana le bana ba lelelwe ke ntlo lefitshwana, go akaretse le bao ba dirang bana mme ba sa ba otle.
Rona re le puso, re a solofetsa ebile re a itlama gore re a go dira tsotlhe tseo di leng mo matleng a rona go netefatsa tshireletsego le pabalesego ya basadi, basetsana le bana kgatlanong le tshotlakako eo re ntse re tsweletse go e itemogela mo nageng ya rona.
Ke a leboga.
ENDS


text: 28 Mo mosong wa letsatsi la ntlha la beke morago ga Sabata, Marea Magadalena le Marea yo mongwe ba ne ba tla go bona lebitla.+2 Mme ka tshoganyetso fela go ne ga nna le thoromo e kgolo ya lefatshe ka gonne moengele wa ga Jehofa* o ne a fologile kwa legodimong mme a ya kwa lebitleng a bo a pitikolola leje le legolo. Mme moengele yono o ne a nna mo godimo ga lone.+3 Tsela e a lebegang ka yone e ne e tshwana le legadima, le diaparo tsa gagwe di ne di le ditshweu jaaka kapoko.+4 E re ka balebeledi ba ne ba mo tshaba, ba ne ba roroma thata ba bo ba nna jaaka batho ba ba suleng.5 Moengele o ne a raya basadi bao a re: “Lo se ka lwa tshoga, ka gonne ke a itse gore lo batla Jesu yo o neng a bolaelwa mo koteng.+6 Ga a yo fano, ka gonne o tsositswe, fela jaaka a ile a bua.+ Tlang, bonang lefelo le mmele wa gagwe o neng o laditswe mo go lone.7 Ka jalo, itlhaganeleng lo ye go bolelela barutwa ba gagwe gore o tsositswe mo baswing, mme o setse a le mo tseleng o ya kwa Galalea.+ Lo tla mmona teng. Lo gopoleng se ke se lo boleletseng.”+8 Ka jalo, ba ne ba tswa ka bonako mo lebitleng la kgakologelo ba tshogile e bile ba itumetse thata mme ba taboga ba ya go bolelela barutwa ba gagwe.+9 Ka yone nako eo, Jesu o ne a ba kgatlhantsha a bo a re: “Dumelang!” Ba ne ba mo atamela, ba mo tshwara dinao ba bo ba obama* fa pele ga gagwe.10 Go tswa foo Jesu o ne a ba raya a re: “Lo se ka lwa tshoga! Tsamayang lo ye go bolelela bomorwarre gore ba ye kwa Galalea, mme ba tla mpona gone.”11 Fa ba ntse ba le mo tseleng, bangwe ba badisa+ ba ne ba tsena mo motseng mme ba bolelela baperesiti ba bagolo dilo tsotlhe tse di neng di diragetse.12 E rile baperesiti ba bagolo ba sena go buisana le baeteledipele ba ne ba dumalana, ba bo ba naya masole ano dishekele tsa selefera di le dintsi13 ba bo ba ba raya ba re: “ Lo bue lo re, ‘Barutwa ba gagwe ba ne ba tla bosigo mme ba mo utswa re sa ntse re robetse.’+14 Mme fa molaodi a ka utlwa seno, re tla mo tlhalosetsa kgang eno* mme ga lo kitla lo tlhoka go tshwenyega.”15 Ka jalo, ba ne ba tsaya dishekele tsa selefera mme ba dira jaaka ba laetswe, mme kgang eno e ne ya itsege thata mo Bajudeng go fitlha mo letsatsing leno.16 Le fa go ntse jalo, barutwa ba ba 11 ba ne ba ya kwa Galalea+ kwa thabeng e Jesu a neng a ba boleletse gore ba ye kwa go yone.+17 Fa ba mmona ba ne ba khubama,* mme gone bangwe ba ne ba belaela gore a tota ke ene.18 Jesu o ne a ba atamela a bo a bua le bone, a re: “Ke neilwe taolo yotlhe kwa legodimong le mo lefatsheng.+19 Ka jalo, yang kwa bathong ba ditšhaba tsotlhe mme lo ba dire barutwa,+ lo ba kolobetse+ mo leineng la Rara le la Morwa le la moya o o boitshepo,20 lo ba rute gore ba ikobele dilo tsotlhe tse ke di lo laetseng.+ Mme lo se ka lwa lebala gore ke na le lona malatsi otlhe go fitlha kwa bokhutlong jwa lefatshe leno.”*+